
הכנסת העשרים
מושב שלישי
<פרוטוקול מס' 79>
מישיבת הוועדה לפניות הציבור
יום ראשון, ד' בכסלו התשע"ז (04 בדצמבר 2016), שעה 11:30
<סדר היום:>
<סיור וישיבת וועדה בנושאים: א. דרכי הבידוק והתורים בנתב"ג. ב. הפגיעה בציבור הנוסעים עקב איחורים וביטולי טיסות.>
נכחו:

<חברי הוועדה:> 
ישראל אייכלר – היו"ר
מנחם אליעזר מוזס

אוסאמה סעדי

חברי הכנסת:
יוסף ג'בארין
<מוזמנים:> 
	יגאל דוכן
	–
	מנהל ביקורת גבולות, רשות האוכלוסין וההגירה

	אמנון שמואלי
	–
	מנהל אשכול נתב"ג, רשות האוכלוסין וההגירה

	נאיף הנו
	–
	סמנכ"ל בכיר למינהל ומשאבי אנוש, רשות האוכלוסין וההגירה

	יהודית דובינקי 
	–
	מנהלת תחום תלונות הציבור באגף לביקורת פנימית, רשות האוכלוסין וההגירה

	נירית אלקלעי
	–
	מנהלת אגף ביקורת פנימית ותלונות הציבור, רשות האוכלוסין וההגירה

	מלי דוידיאן
	–
	ממונה חוק חופש המידע, לשכת מנכ"ל, רשות האוכלוסין וההגירה

	רובי שמש
	–
	יועץ שר הפנים, משרד הפנים

	יעקב גנות
	–
	מנכ"ל רשות שדות התעופה

	שמואל זכאי
	–
	מנהל נתב"ג, רשות שדות התעופה

	זוהר גפן
	–
	מנהל חטיבת הביטחון, רשות שדות התעופה

	אריה שחם
	–
	יועמ"ש רשות שדות התעופה

	ליזה דביר
	–
	סגנית דובר רשות שדות התעופה

	אלי פרום
	–
	ראש מטה מנכ"ל רשות שדות התעופה

	ז'נט סלומון
	–
	מנהלת לשכת מנכ"ל, רשות שדות התעופה

	מירי אילדיס
	–
	מנהלת פניות לקוחות, חברת אל על

	קרן כהן
	–
	מנהלת הלשכה משפטית, חברת אל על

	חני סובול
	–
	מנכ"לית, התאחדות משרדי הנסיעות ויועצי התיירות בישראל


<מנהלת הוועדה:>
שלומית אבינוח-קואולמן
<רישום פרלמנטרי:>
ס.ל. חבר המתרגמים
<סיור וישיבת וועדה בנושאים: א. דרכי הבידוק והתורים בנתב"ג. ב. הפגיעה בציבור הנוסעים עקב איחורים וביטולי טיסות.>
(בסיור)

<שמואל זכאי:>
אנחנו נעשה ביחד, מסלול נוסע יוצא. מסלול נוסע יוצא זה נוסע שיוצא מהארץ, אחר כך נרד למטה ונראה מסלול נוסע נכנס, את כל התהליכים שנוסע שנכנס לארץ עובר, הם מאוד קצרים, ולאחר מכן אנחנו נרד למערכת בידוק כבודה החדשה שלנו. 

<יוסף ג'בארין (הרשימה המשותפת):>
אנחנו יכולים להיכנס, אני ואוסאמה? 

<שמואל זכאי:>
בשמחה, בעיקר אנחנו רוצים שאתם תיכנסו. אנחנו נראה איך אנחנו בודקים היום את הכבודה, כי, כמו שאתם יודעים, במרץ 2014 אנחנו שינינו לחלוטין את הנושא של הבידוק של הכבודה, גם בגלל בשלות טכנולוגית וגם בגלל עתירה שהוגשה על ידי ארגון עדאללה והאגודה לזכויות האזרח בדבר בקשת סעד להפסיק את האפליה בבידוק הביטחוני של אזרחי מדינת ישראל. אנחנו ניהלנו דיונים ארוכים בבג"צ, שנמשכו כמעט חמש שנים, והמצב החוקי היום של העתירה זה שבג"צ החליט שהמערכת הזאת, שקוראים HBS, HBS זה Hold Baggage Screening, בידוק או שיקוף, היא המערכת שמאפשרת לנו לשמר נראות שוויונית בבידוק הביטחוני. 
המטרה שלנו, שכל נוסע שטס מנתב"ג, מבחינת מה שהוא יראה בעין הוא יראה שהוא נבדק אותו דבר, בלי שום הבדל, דת, גזע, מין וכך הלאה, שמבחינת נראות יראו כל הנוסעים שהם נבדקים אותו דבר. מה אנחנו עושים עם המזוודות למטה, זה לא עניינם של הנוסעים, כמו שקבע הבג"צ, אנחנו עושים את זה על פי הנחיות שאנחנו מקבלים משירות ביטחון כללי, שהוא הגוף שמנחה אותנו. 
<מנחם אליעזר מוזס (יהדות התורה):>
נוהל חברי כנסת חל גם על חברי הכנסת הערבים. 

<שמואל זכאי:>
חברי כנסת הם תמיד חברי כנסת. 

<מנחם אליעזר מוזס (יהדות התורה):>
אתה רואה? אני דואג לכם. 

<שמואל זכאי:>
תמיד ה-120 לא משתנים. 

<היו"ר ישראל אייכלר:>
זאת אומרת אנחנו לא מקבלים כלום, גם אתם לא תקבלו כלום. 

<יוסף ג'בארין (הרשימה המשותפת):>
אני עדיין לא השתמשתי בנוהל הזה, למרות שנסעתי כמה פעמים. 

<אוסאמה סעדי (הרשימה המשותפת):>
נראה לי, לפי הנוכחות של מי מחברי הכנסת פה, אז - - -
<מנחם אליעזר מוזס (יהדות התורה):>
אתה מבין כבר.

<יוסף ג'בארין (הרשימה המשותפת):>
לגבי הדבר הראשון שאמרת, אז אנחנו כבר לא רואים שיש בכלל שום מכונות ביציאה, אז תיקים לא פותחים בשום נסיבה? 

<שמואל זכאי:>
לא, אנחנו בודקים למטה, אנחנו נסביר למטה, רק מה שמתריע במכונה. זה לא משנה אם זה המזוודה שלי או המזוודה שלך, שתיהן נכנסות למכונה. 

<אוסאמה סעדי (הרשימה המשותפת):>
אם זה מתריע אז קוראים לנוסע. 

<שמואל זכאי:>
לא, אנחנו בודקים ללא נוכחות הנוסע, באישור של היועץ המשפטי לממשלה, שמים פתק במזוודה שבגלל בדיקה ביטחונית פתחנו את המזוודה, הכול מצולם ומפוקח ונשמר קדימה, כדי שאם הנוסע מגיש תלונה שמשהו נעלם לו, או שהתיק שלו לא מסודר בחזרה, אנחנו יכולים לתחקר את זה. וזה בהתאם לאישור שנתן היועץ המשפטי לממשלה, לפתוח תיקים ללא נוכחות הנוסעים. הנוסעים בדיוטי פרי, שותים קפה, הם לא מודעים למה שאנחנו עושים מאחורה. 

בנתב"ג יש שני טרמינלים, טרמינל 3 הוא הטרמינל העיקרי, מכאן יוצאות רוב הטיסות הבינלאומיות, וטרמינל 1, הטרמינל הישן, גם ממנו יוצאות טיסות בינלאומיות, ובמאי השנה, במאי 2017, תהיה אותה מערכת כמו שיש בטרמינל 3. היום מה שאנחנו עושים, אנחנו לוקחים את המזוודות ומביאים אותן לכאן עם רכבים וזורקים אותן לתוך המערכת כאן. במאי 2017 כבר שם תהיה מערכת ואנחנו נבדוק את כל המזוודות שם בדיוק כמו שאנחנו בודקים כאן ונשלח אותם למטוסים.

בעתירה רשות שדות התעופה התחייבה שבכל מתקני הרשות, המתקנים הגדולים, נמל התעופה רמון, שנפתח בשנה הבאה, נתב"ג טרמינל 3 ונתב"ג טרמינל 1, תהיה מערכת HBS שתאפשר בידוק עם נראות שוויונית לכלל אזרחי מדינת ישראל. בשנה הבאה אנחנו מסיימים את כל התהליך ובכל הטרמינלים שלנו יהיו את המערכות האלה. 

<אוסאמה סעדי (הרשימה המשותפת):>
לגבי הנראות, אני הייתי עורך דין כשפתחו פה את טרמינל 3 ואז לא היה שום שילוט בערבית, אגב הנושא של הנראות. 

<מנחם אליעזר מוזס (יהדות התורה):>
הם יודעים כולם אנגלית, לומדים ליבה. 

<אוסאמה סעדי (הרשימה המשותפת):>
לא, אז אמרו נתב"ג 2000 ורוצים להביא הרבה תיירים מחו"ל לרגל שנות ה-2000 ואז אנחנו הגשנו עתירה ובאנו לפה ובאמת זכינו לשיתוף פעולה ובחלק מהמקומות יש כבר שפה ערבית, אבל לא בכל המקומות, אז מלכתחילה שכחו שיש שפה רשמית שקוראים לה ערבית. יש פה ושם, אבל לא מספיק. 

<שמואל זכאי:>
קודם כל אני אשמח לכל הערה שלכם במהלך הסיור - - -

<יוסף ג'בארין (הרשימה המשותפת):>
נגיד הצהרת שירות, שאתם שמים את זה בכל מקום כמעט, זה באנגלית ועברית ולא בערבית. 

<אוסאמה סעדי (הרשימה המשותפת):>
לא, היה מקום אחד שיש ערבית, שזה המכס. 

<מנחם אליעזר מוזס (יהדות התורה):>
במסלול הירוק או האדום? 

<יוסף ג'בארין (הרשימה המשותפת):>
יש, אבל זה חלקי. 

<שמואל זכאי:>
המטרה של השילוט, שנוסעים יידעו איך להתמצא. זאת המטרה של השילוט ובכל מקום שצריך להוסיף שילוט אנחנו נוסיף שילוט. זו ממש לא בעיה. 

<יוסף ג'בארין (הרשימה המשותפת):>
שמוליק, סליחה, ברשותך, העניין הוא נקודה חשובה לנוסעים הערבים. השילוט הוא מאוד חלקי והייתה עתירה בנושא והוסף שילוט, בעיקר על הבניינים ועל כמה מקומות מרכזיים, אבל אפילו דברים ברמה של הצהרת שירות, אתה רואה את השילוט שם וכדומה, אני מבין ממך שיש כוונה אכן להוסיף את זה? 

<שמואל זכאי:>
כן. 

<היו"ר ישראל אייכלר:>
אני מציע, אדוני המנכ"ל, שעכשיו נעשה סיור. אני רוצה לציין שפעם שנייה שאני פה, פעם הייתי חבר בוועדת הכלכלה, עם כרמל שאמה הכהן, ואז הצהרתם שעומדים לבדוק את המזוודות למטה ואז עוד לא היה שום דבר מוכן. 
<יעקב גנות:>
אז היינו עם חבר הכנסת טיבי. 

<יוסף ג'בארין (הרשימה המשותפת):>
נכון, ואז גם עלתה שאלת השפה. 

<היו"ר ישראל אייכלר:>
אני חייב לציין שהיום, כמו שציינת, לא רואים שום בידוק, כל הדברים האלה בוצעו. עכשיו אנחנו נראה איך זה מתבצע.
<שמואל זכאי:>
זוהר גפן הוא מנהל חטיבת הביטחון, הוא האחראי על כל האבטחה הקריטית של השדה ועל הבידוק הביטחוני של הנוסעים באמצעות חטיבת הביטחון. יש לנו בטרמינל 3 חמישה מגזרים, ארבעה בקומה הזאת, מ-ה' עד D, אתם רואים, זה משולב, ולמטה יש לנו עוד מגזר בידוק אחד וביצוע צ'ק אין, מגזר G, ששם טסות חברות לופטהנזה, טורקיש איירליין, אוסטריאן ולוט. 

הנוסעים מגיעים בהתאם לדלפק ששם הם עושים צ'ק אין, נכנסים לתורים, אנחנו מכווינים אותם בתורים, בודקים שבאמת במגזר הזה מתבצע הרישום לטיסה שלהם ומכניסים אותם לתורים. אני מדגיש, אנחנו לא מכניסים אותם לתורים לפי ערבים, יהודים וכך הלאה, ממש לא, מכניסים את הנוסעים הישראלים לתורים. אתה יכול לראות נוסעים יהודים וערבים עומדים ביחד באותו תור, אין עם זה שום בעיה, והתחנה הראשונה שהם מגיעים זו תחנה של אפיון ומכאן זוהר יסביר. ניגש לאפיון, נראה איך זה מתבצע בפועל ונמשיך. 

<יעקב גנות:>
לא נספיק לעשות את הסיור, מפני שהדיון הוא יותר חשוב מהסיור. 

<שמואל זכאי:>
אפשר להפוך את הסדר. 

<יעקב גנות:>
איך שאתם רוצים, או שנתחיל את הדיון ואחר כך - - -

<היו"ר ישראל אייכלר:>
אנחנו נעשה את הסיור, נתחיל בסיור, את הסיור נעשה בקצרה בלי דיונים ואחר כך ישיבה. 

<יעקב גנות:>
בסדר, איך שאתם רוצים. 

<היו"ר ישראל אייכלר:>
אני רוצה לציין שהסיור כולל עוד משהו, לא רק העניין של הערבים והיהודים, זה גם העניין של בידוק דרכונים וכל העיכובים שאנשים מחכים בתורים שעות ארוכות. 

<שמואל זכאי:>
ביקורת גבולות. 

<היו"ר ישראל אייכלר:>
גם ביקורת גבולות וגם ביקורת של בידוק ביטחוני, שאורך שעות ארוכות, תורים ארוכים. זה חלק לא פחות חשוב מאשר האפליה עצמה. 

<זוהר גפן:>
אני אסביר על הבידוק הביטחוני. 

<היו"ר ישראל אייכלר:>
אולי בסיור. 

<זוהר גפן:>
רק אני אסביר מה הולכים לראות. כל נוסע מגיע, מדברים איתו, שואלים אותו כמה שאלות, לא מתשאלים כבר, לא שום דבר שהוא שאלות חודרניות, בסופו של דבר הנוסע מקבל ברקוד. זה תהליך שלוקח - - - 

<יוסף ג'בארין (הרשימה המשותפת):>
התשאול אחיד היום? 

<זוהר גפן:>
כבר לא קוראים לו תשאול, זה אפיון. מדברים עם הנוסע, רואים שזה נוסע אותנטי, שהוא לא מגיע עם דרכון מזויף, שהוא לא אדם מזויף, שהוא לא בעייתי בהתנהגות ובהופעה שלו. כל הנוסעים, מכל הסוגים. הוא מקבל ברקוד ושולחים את המזוודה ל-HBS. 

<שמואל זכאי:>
חמש שאלות סטנדרטיות, מאיפה הגעת, מי ארז את הכבודה, האם הכבודה הייתה בהשגחה מהרגע שארזת אותה, האם מישהו נתן לך להעביר והאם יש לך חפץ שנראה כמו סכין, אולר או משהו כזה. חמש שאלות סטנדרטיות ששואלים כל נוסע וגם מסבירים לו למה שואלים את השאלות. אתם מכירים את זה, אירעו מקרים בעבר.

<היו"ר ישראל אייכלר:>
אבל למה יש למשל 10 בודקים ויש תור של מאות אנשים ולא 20 בודקים, שיהיה מהר? 

<זוהר גפן:>
אני אסביר. אנחנו לקראת מדידות זמנים של המתנה של נוסע. בתחנה הזו אנחנו מטפלים בנוסע בפרק זמן קצר מאוד, פחות מדקה לנוסע. קיצרנו את הזמן, כשבעבר לא היו לנו עמדות לאימות הדרכונים של הנוסעים, ליותר מחצי. זה הזמן שלוקח. אנחנו מציבים, בוא נראה את המגזר, נוסעים שממתינים - - - למה? כי התהליך הזה הוא מאוד קצר, הוא התקצר והנוסעים ממתינים בתור לצ'ק אין ולביטחון. בכל המגזרים זה עובד ככה. אנחנו מהירים בערך פי שניים ופי שלושה מזמן הצ'ק אין. 

<היו"ר ישראל אייכלר:>
זאת אומרת שם זה צוואר הבקבוק? 

<זוהר גפן:>
כן, בדלפקי הצ'ק אין. 

<שמואל זכאי:>
הרב, אני אסביר. לנו יש מדדים שאנחנו קובעים אותם, המדדים שלנו אומרים שנוסע שממתין בתור לאפיון לא ימתין יותר מ-20 דקות ואנחנו מודדים את עצמנו כל הזמן. מי שמודד אותנו גם זה חברות בינלאומיות שעושות השוואה בינינו לשדות תעופה אחרים. 90% מהנוסעים לא עומדים בתור יותר מ-20 דקות לאפיון הביטחוני. מתי יש לנו את אלה שעומדים יותר מ-20 דקות? כשיש עומס גדול. 

<היו"ר ישראל אייכלר:>
למשל בטיסות לניו יורק אפשר לראות מאות אנשים. 

<שמואל זכאי:>
זה קורה במצבים שונים, אבל לפעמים אנחנו יוצרים את התור לבידוק הביטחוני, למה? כי הנוסעים עומדים על הצ'ק אין והם גם עולים פה על זה, אז אנחנו לפעמים עוצרים קצת כדי לתת לדיילות של חברות התעופה טיפה לשחרר ואז קורה שהנוסעים עומדים אצלנו יותר. אבל אין טעם להביא אותם לדלפקים כי ממילא הם לא יגיעו. 

<אוסאמה סעדי (הרשימה המשותפת):>
אין לכם שליטה על הצ'ק אין? 

<שמואל זכאי:>
אנחנו מנסים לעשות הרבה דברים כדי לייעל את זה. למשל הקיוסקים האלה מאפשרים לנוסע לעשות צ'ק אין לבד, אנחנו הולכים לשים בחודשים הקרובים, קוראים לזה SDB, שבו נוסע שעשה לעצמו צ'ק אין בקיוסק לא צריך ללכת לדיילת. הוא הולך לדלפק אוטומטי, שם את המזוודה, אם יש לו overweight מכניס כרטיס אשראי, משלם, ואם אין לו, המזוודה נשלחת לבד, לא יודע מי מכם שהיה בסכיפהול, זה עובד שם בצורה יוצאת מהכלל ואנחנו מכניסים יותר ויותר אמצעים כאלה. 

צריך לדעת היום שיותר מ-60% מהנוסעים לא עושים צ'ק אין כבר אצל הדיילת, הם רק מוסרים כבודה אצל הדיילת, הם עושים צ'ק אין או באינטרנט או בקיוסק. 

<זוהר גפן:>
אתם רואים למטה כתובות בערבית, הקפדנו גם פה, זה היה חשוב לשים פה. 

<יוסף ג'בארין (הרשימה המשותפת):>
אני רוצה להגיד לך, זוהר, זה כל כך משמח אותי לראות את זה. 

<זוהר גפן:>
אני מאוד שמח. מה שאתם רואים פה, אתם רואים פה כמה דברים. קודם כל יש פה מסלול אחד שנקרא פאסט טרק, זה מסלול מהיר לנוסעים שהם צוותי אוויר, נוסעי ביזנס ופירסט, נוסעים מיוחדים ונעזרים, אנחנו מקבלים אותם פה, מסלול ייעודי, חברי כנסת גם נכנסים פה. יש לנו נוהל, דרך אגב אתם מוזמנים להשתמש בו, הוא נוהל מאוד יעיל וקל. 

<מנחם אליעזר מוזס (יהדות התורה):>
אבל בודקים אותנו מכף רגל ועד ראש. 

<זוהר גפן:>
אתה סומך עליי. מה שאתם רואים עוד, אתם רואים שבמסלולים פה יש עמדה, אמר מנהל נתב"ג שרוב הנוסעים עושים צ'ק אין באינטרנט או בקיוסקים, נוסעים שיש להם רק תיק יד, הם לא צריכים לשלוח מזוודות, הם יכולים להגיע ישר לעמדה שנמצאת פה, ממש מתחת ל - - - תיכף אני אראה לכם את זה יותר מקרוב. בקיץ הבא אנחנו אפילו מרחיבים את זה לצד שני, לנוחות הנוסעים, שמי שעשה בבית צ'ק אין ואין לו מזוודה מגיע ישר. דרך אגב, יהודים, ערבים, נוצרים, צ'רקסים, דרוזים, הכול בפנים, אין שום הבדל בתהליכים האלה בין אף אחד. 
גם פה, בהתאם לצורך הביטחוני. אנחנו מסתכלים פה על הקהל, אתם רואים את הנוסעים פה, הנוסעים בדרך כלל אירופאים צעירים, זה בדרך כלל קהל היעד ואחרים, אלה נוסעים שנבדקים בדיקות קצת יותר מחמירות. אתם רואים אותם עומדים פה בתור ולא באמצע. אני יכול להגיד לכם סוד, אף ערבי ישראלי לא תמצאו בתור הזה.

<יוסף ג'בארין (הרשימה המשותפת):>
מה יכול להיות קפדני יותר מאשר לעבור בתוך זה - - -

<זוהר גפן:>
יש שיטות שונות, אני לא אכנס לנוהלי הבידוק, אבל אין פה בתורים האלה שום דבר שקשור בנוסעים ישראלים. מדובר בנוסעים זרים שמבחינתנו צריכים בדיקות משלימות נוספות. אני לא אכנס לפרוטוקולים הביטחוניים, לא נכנסים פה נוסעים ישראלים. 

<אוסאמה סעדי (הרשימה המשותפת):>
כשהם יוצאים מהארץ, אתה מתכוון. 

<זוהר גפן:>
פה זה יציאות. גם בכניסה לארץ, בכניסה אין בדיקה ביטחונית פיזית בכלל. 

<אוסאמה סעדי (הרשימה המשותפת):>
גם ביציאה אתם מקפידים כל כך. 

<זוהר גפן:>
אין בדיקה ביטחונית פיזית בכלל, אבל כשאני יוצא מהארץ כל הנוסעים הישראלים - - - 
<יעקב גנות:>
מי זה שכל הזמן מקליט שם? 

<היו"ר ישראל אייכלר:>
יש פרוטוקול. כל מילה שאומרים, הוא מקליט. זה בחור שמוכר לנו, עובד איתנו שנים רבות מטעם הכנסת. 

<זוהר גפן:>
ולכן כשאנחנו יוצאים לחו"ל כולנו, לא הכנו שום דבר בשבילכם במיוחד היום, אלה נוסעים אמיתיים, כל הנוסעים הישראליים, ללא יוצא מן הכלל, עוברים במרכז יחד ללא הבדלים. כל הנוסעים הישראליים. 

<שמואל זכאי:>
עומדים באותם תורים, עוברים את אותה בדיקה, אין שום שוני. 

<יוסף ג'בארין (הרשימה המשותפת):>
עד איזה שנה היה השוני? 

<זוהר גפן:>
כמה שנים כבר שם, מאז שיש פה את ה-HBS הכול השתנה פה. 

<שמואל זכאי:>
מאז מרץ 2014. 

<אוסאמה סעדי (הרשימה המשותפת):>
מאז המכונה. 

<יעקב גנות:>
לא נעים להגיד לכם, אבל אתם הגעתם לכאן בפאזה אחת מאוחרת, באיחור של שנתיים וחצי, עם דעות - - -

<אוסאמה סעדי (הרשימה המשותפת):>
לא, גם היינו אז. 

<יעקב גנות:>
סליחה, זה בדיוק מה שאני אומר, עם דעות מלפני שנתיים. 

<יוסף ג'בארין (הרשימה המשותפת):>
זה משמח אותנו. 

<אוסאמה סעדי (הרשימה המשותפת):>
אבל אם יש דברים חיוביים אז אנחנו נגיד שיש דברים חיוביים, אנחנו לא מחפשים רק את ה - - -

<יעקב גנות:>
אז תתחיל קודם כל מהחיובי.

<אוסאמה סעדי (הרשימה המשותפת):>
אמרתי, המכונה עשתה מהפכה. אנחנו יודעים. 

<שמואל זכאי:>
אליכם זה מדבר. אנחנו כבר שנה שלישית ברציפות יוצאים לחאג' מנתב"ג, פעם רק דרך המעברים. 

<אוסאמה סעדי (הרשימה המשותפת):>
שנייה או שלישית? 

<זוהר גפן:>
שנייה או שלישית. 

<שמואל זכאי:>
זה מראה שערביי ישראל מעדיפים לטוס מנתב"ג ולא לעבור דרך המעברים. 

<אוסאמה סעדי (הרשימה המשותפת):>
ואנחנו מעודדים אותם, לא להיתקע ב - - -

<שמואל זכאי:>
והם לא חוששים והם לא שום דבר. אני אומר לכם, אתם מכירים את זה, יותר ויותר אני רואה פה בעיניים נשים ערביות טסות לבד עם ילדים. לפני חמש שנים לא היית רואה דבר כזה בנתב"ג, לא הייתה מגיעה לפה אישה ערבייה לבד, תמיד היא הייתה מגיעה או עם בעלה, שילווה אותה, גם כשהיא טסה, תמיד היא הייתה מגיעה עם בעלה. השנה אני ראיתי בפעם הראשונה שזה קורה, זה מראה אזרחים, יש להם ביטחון במה שקורה כאן, הם לא חוששים להגיע לפה, וגם אין שום סיבה - - -

<מנחם אליעזר מוזס (יהדות התורה):>
הנה הדוגמה שאתה אומר. אני לא טועה, הנה בכניסה. 

<שמואל זכאי:>
אתה תראה אותם עוברים בדיוק כמו כולם. 

<אוסאמה סעדי (הרשימה המשותפת):>
איך ידעת שהיא ערבייה? 

<מנחם אליעזר מוזס (יהדות התורה):>
איך ידעת שאני חרדי, אוסאמה? 

<שמואל זכאי:>
רק בשביל לעשות סדר, ביקורת גבולות זה לא עניינו של נמל תעופה, ביקורת גבולות זה עניינה של המדינה. אני מבחינתי גמרתי בידוק ביטחוני, סיימתי את ענייניי על פי החוק עם הנוסע. מכאן, מי שרוצה לעשות ביקורת גבולות זה מדינת ישראל.

<היו"ר ישראל אייכלר:>
שלומית, אני רוצה אחר כך כן לרדת למטה, אני לא יודע למה ביטלנו. 

<שלומית אבינוח-קואולמן:>
לא, השאלה אם אתה רוצה גם כניסה לארץ, זו השאלה. 

<היו"ר ישראל אייכלר:>
אני רוצה לשמוע את ההסברים מפה למה התורים - - -

<יוסף ג'בארין (הרשימה המשותפת):>
הכניסה לארץ אולי פחות - - -

<מנחם אליעזר מוזס (יהדות התורה):>
עכשיו זה תענוג כאן, אין שום תורים, הייתי כאן לפני שלושה שבועות אז היה תור עד - - - בלילה. 

<אמנון שמואלי:>
אני אמנון, אני מנהל האשכול. 

<היו"ר ישראל אייכלר:>
אתה כתבת לנו את ה - - -

<אמנון שמואלי:>
אני כתבתי לכם את התשובות. פה אצלנו מבחינתנו זה מחולק לשלוש קטגוריות, פה זה ישראלים, שיש להם כף יד, יש לנו את הישראלים עם דרכון ביומטרי ויש לנו פה את הישראלים שאין להם לא את זה ולא את זה, אז הם צריכים לעבור במסלול הישן. המשמעות היא שאצלי כל מי שמגיע עם דרכון ביומטרי, לא חשוב דת, גזע, מין, הכול, הולך עובר חלק. אין אצלנו התייחסות, לא ללאום ולא לשום דבר. 

<היו"ר ישראל אייכלר:>
לצורך הפרוטוקול, יש שביתה כבר חצי שנה של עובדי הדרכון הביומטרי ולא מוציאים דרכון ביומטרי. 

<אמנון שמואלי:>
זה צריך לפתור, זה לא קשור אליי, אבל את זה צריך לפתור. הלוואי שכולם היו עם דרכונים ביומטריים. 

במקביל יש לנו פה שתי עמדות, כמו שאתם רואים, לנעזרים. שתי העמדות האלה נותנות מענה לנעזרים, גם בכף יד יש מענה לנעזרים, גם פה יש מענה לנעזרים. הרעיון שלנו, כדי לשפר את השירות, מרבית הזרים הם עם דרכונים ביומטריים, מרביתם עוברים דרך עמדות אוטומטיות. 
<היו"ר ישראל אייכלר:>
ביומטרי, גם אם הוא זר הוא יכול - - -

<אמנון שמואלי:>
גם אם הוא זר הוא עובר שם. מה שלא נמצא בכניסה. בכניסה זר חייב לעבור דרך בקר, לעבור תשאול ולפי הקטגוריות שמוחלט נותנים לו טיפול. כאשר 99% מהנוסעים עוברים חלק, גם הזרים. בכניסות וביציאות אין לנו בעיה עם ישראלים, הבעיה זה רק עומסים, לא מעבר לזה. 
<היו"ר ישראל אייכלר:>
זו הבעיה, על זה אנחנו מדברים. אתה כותב שיש לכם 40 עמדות, כל אזרח שנוסע יספור לך אחת, שתיים, שלוש, חמישה אנשים. 

<אמנון שמואלי:>
אני אשמח מאוד אם תאייש לי את כל העמדות, זה תקציב. 

<אוסאמה סעדי (הרשימה המשותפת):>
מתוך ה-40 כמה תפוסים? 

<אמנון שמואלי:>
אצלנו זה לפי מופעי נוסעים, איפה שיש. אנחנו מחלקים את כוח האדם שלנו, כניסות, יציאות, למעלה. לא אני קובע את רמת השירות, אני כתבתי לך את זה. 

<אוסאמה סעדי (הרשימה המשותפת):>
מי קובע? 

<אמנון שמואלי:>
רשות שדות התעופה, הם קובעים את רמת השירות. אם מחליטים שרמת השירות תהיה זמן המתנה של דקה, יהיה דקה. 

<יעקב גנות:>
סליחה. הקביעה, זה לא מהיום - - - רמת שירות זה סיפורים, ואני לא פוגע במישהו משלנו, אדם מדמנו, הוא שוטר כמוני, אבל מכיוון שאני הייתי זה שהעברתי את המערך הזה ממשטרת ישראל למשרד הפנים. אני הייתי. השר היה באותה תקופה מאיר שטרית. התקנים נתנו מענה למה שהיה קודם. 

<היו"ר ישראל אייכלר:>
אבל עכשיו יש תוספת 40% נוסעים בבניין הזה. 

<יעקב גנות:>
אדוני צודק, לא 40%, יש 26% - - - 

<היו"ר ישראל אייכלר:>
כך כתוב, 40% גדול. 

<יעקב גנות:>
תשמע מה שגנות אומר, 26% גידול בשלוש השנים האחרונות. אבל מה, קרה פה משהו נוסף, בזמן הזה, אחרי שנקבעו התקנים, שמו את העמדות הביומטריות. העמדות הביומטריות מורידות בצורה דרמטית את הצורך בעמדות. 
<קריאה:>
אנחנו שמנו את העמדות. 

<יעקב גנות:>
העמדות האלה, אנחנו שמנו אותן, אנחנו מימנו אותן, כדי להקטין את הצורך לעמוד מול העמדה. בי"ת, אי אפשר להתעלם, כשאתה עובר לשלב הבא, היו שם חמש עמדות, עמדות שכל מי שעובר את ביקורת הגבולות עובר לשלב הבא כדי להיכנס לכיוון הדיוטי פרי. שם עמדו בקרי גבול שנלקחו בחשבון בזמנו, כשבנינו את התקן. אין לי טענות נגד אמנון וגם לא נגד דוכן, אלה העובדות. היו עמדות, יש פה ויש בקומה אחרת, את כל העמדות האלה מימנו כדי להקטין את הצורך בבקרי גבול ואישרנו את בקרי הגבול שתיאורטית כבר לא הייתה להם תעסוקה כדי לתפוס פה עמדות. 

אז תעשה חשבון, אותם בקרי גבול ששוחררו מהעמדות מאחורי הדלפקים, הם סך הכול נותנים מענה לחלק גדול מה-26% גידול בתנועה. 

<היו"ר ישראל אייכלר:>
אתה היית פה בשש ושבע בבוקר? 

<יעקב גנות:>
השאלה היא למה. 

<היו"ר ישראל אייכלר:>
אני הייתי, זה נורא. 

<יעקב גנות:>
סליחה, אדוני, כשאתה לוקח כמה מאות אנשים שעובדים בביקורת גבולות, תחלק אותם איך שאתה רואה ואיך שאתה רוצה, אתה יודע שיש יותר מארבע עמדות, אז איפה האנשים? זאת השאלה. 

<היו"ר ישראל אייכלר:>
איפה האנשים? זה מה שאני שואל. 

<יעקב גנות:>
נכון. גם אני. 

<אמנון שמואלי:>
אנחנו עובדים לפי גרף מופעי נוסעים. נכון, בין שש לשמונה אין לי בקרים, אני לא מתוקצב. כל מה שאומר גנות נכון עד גבול מסוים. 40% גידול אי אפשר לספוג רק במכונות, מכיוון שבקיץ, מה שעשיתי בקיץ, פתחתי את כל העמדות האלה גם לישראלים כדי לשפר את השירות. אני לקחתי סיכון על מנת לתת מענה גם לזה. 

זה נפתח רק לעתות חירום. בגדול, אתה שואל אותי? אם המדינה קובעת את רמת השירות, תקבעו כמה אתם רוצים בקרים. 

<יעקב גנות:>
אמנון, זה לא מכובד שאנחנו מתווכחים - - -

<היו"ר ישראל אייכלר:>
נעשה את זה בדיון. 

<יוסף ג'בארין (הרשימה המשותפת):>
אתם נשארים לדיון, נכון? 

<אמנון שמואלי:>
כן. 

<יעקב גנות:>
כשאתה לוקח את העמדות פלוס אנשים, פלוס החולים, אתה תמצא - - -

<אמנון שמואלי:>
אמרתי, אני מצדיק אותך, אבל - - - 

<היו"ר ישראל אייכלר:>
אז בדיון אנחנו נפתח את הדברים. 

<יעקב גנות:>
בגלל זה ביקשתי להיות פה, לפני שאני נוסע. יש לנו דיון בהמשך, אבל אני בשלב הזה רוצה להיות פה. אני לא רוצה שמנהל השדה יתווכח עם מישהו, אני רוצה - - -

<היו"ר ישראל אייכלר:>
נכון, הבעיה היא האזרחים, לא אנחנו. 

<יעקב גנות:>
מאה אחוז, אנחנו בטח לא ניתן לאזרחים לסבול. 

<אמנון שמואלי:>
אני אסביר מה קורה, מכיוון שיש החלטות של מדינת ישראל, שיש להם השלכה ישירה על מה שקורה לנו פה. 

<היו"ר ישראל אייכלר:>
אז בוא נדבר על זה בדיון.

(בישיבה)

<היו"ר ישראל אייכלר:>
אנחנו קודם כל פותחים בכבוד האכסניה. אני רוצה להודות למנכ"ל רשות שדות התעופה, למר יעקב גנות, לגב' ז'נט, שמנהלת את הרשות הזאת, את המנהל שמואל זכאי, את מר גפן, שהכרנו אותו כבר בוועדה, את חברי הכנסת יוסף ג'בארין, שיזם את הדיון, אוסאמה סעדי, חבר הוועדה, הרב מוזס, חבר הוועדה, מנהלת הוועדה, שלומית ומירב וכל העוזרים של כולם וכמובן המארחים שלנו, יעקב גנות, שמואל זכאי. אריה שחם, נמצא פה? יגאל דוכן, אמנון שמואלי, נאיף הנו, רובי שמש מסתתר, הגב' דובינקי, נעים מאוד, רואת חשבון נירית אלקלעי ומירי אילדיס, עורכת דין קרן כהן, עורכת דין הילה שטרן לא נמצאת וחני סובול, המנכ"לית של התאחדות משרדי הנסיעות ויועצי התיירות בישראל.
הוועדה מקיימת את הסיור ואת ישיבת הוועדה בשני נושאים, דבר ראשון דרכי הבידוק והתורים בנתב"ג, ראינו את הבידוק, ראינו גם את התורים. אגב, את התורים לא ראינו כי באנו בשעה טובה ומוצלחת. המנהלת שלומית בטוחה שהכינו לנו את התפאורה הזאת, אבל אני חושב שזה פשוט השעות. הדבר השני זה הפגיעה בציבור הנוסעים עקב איחורים וביטולי טיסות, על זה בכלל לא דיברנו, יש פה בעיה קשה מאוד שאנחנו נדון עליה עכשיו.
הישיבה והסיור מתקיימים כהמשך וכהבטחה שניתנה בישיבת הוועדה בכנסת ב-2 באוגוסט בעקבות הצעה לסדר שהוגשה על ידי חבר הכנסת יוסף ג'בארין. בסיור משתתפים, כמו שאמרתי, גם עובדי רשות האוכלוסין וההגירה, את השמות כבר מניתי. 

הוועדה מקבלת פניות רבות מאזרחי המדינה על השירות שניתן לנוסעים בנתב"ג, עיכובים בטיסות, יחס של בודקים, אובדן חפצים, תורים ארוכים וממושכים בדוכני ביקורת הדרכונים בכניסה ויציאה מהארץ. וכאן אני חייב לומר שאני כל פעם מתרשם מחדש, אולי אני קצת פרובינציאלי, שכשאני מגיע למקום שנכנסים בו עשרות אלפי אנשים ביום, וכמובן מי שנוסע בכבישים בישראל יודע מה זה כשבאות עשר מכוניות, איזה פקק נוצר, ואתה לא רואה כמעט פקקים, חוץ מהמקומות הקבועים הכול זורם, אנשים באים ונוסעים ונוסעים ובאים ויש עלייה של 40% במספר הנוסעים. זה נראה לי משהו שעובד ממש כמו בשיטת הסרט הנע, כפי שראינו שם למטה.
יש פניות רבות של אזרחים על עומסים חריגים לפני כניסת שבת וערבי חגים. אגב, אצלנו כבר הזהירו הרבנים שאסור לעלות למטוס שאמור לנחות בשעות צפופות לקראת שבת, ואפשר לדעת היום מראש מתי הוא ינחת. ישנם אירועים בלתי צפויים שלא ניתן להיערך אליהם מבעוד מועד, אבל יש אירועים כמו עיכוב של כמה שעות של מטוס מחוץ לארץ שאמור לנחות זמן קצר לפני כניסת השבת. דיברנו על זה. וצריך גם להיערך פה למצב של אנשים שנאלצים כן לעלות על המטוס. 

בשנים האחרונות, בעקבות מדיניות השמים הפתוחים והורדת מחירי הטיסות, כמות הנוסעים היוצאים והנכנסים עלתה וקיימת בכל ימי השנה. בדקנו את זה עם כל הגורמים, פעם היה שקט בתקופות החורף ובתקופות הקיץ היה עומס, היום קיץ וחורף יום ולילה לא ישבותו. 

<קריאה:>
כמו בחתונות. פעם חתונות היו רק בקיץ. 

<היו"ר ישראל אייכלר:>
אני אמרתי 'קיץ וחורף יום ולילה לא ישבותו', זה מתוך ספר בראשית, אחרי המבול, שהשמש והירח כל הזמן הולכים, כך אנחנו רואים פה שהפעילות בטרמינל מתקיימת בכל הזמנים, חוץ משבתות, שזה אני לא יודע. 
<מנחם אליעזר מוזס (יהדות התורה):>
המשרד הזה סגור בשבת, אני יכול להעיד לך. הגוי של שבת שלי חיפש אותו בשבת ולא מצא אותו. 

<היו"ר ישראל אייכלר:>
כן, אבל למעשה זה מאוד חשוב שאלה שאינם יהודים יכולים לטוס, כי הם לא חייבים בזה ויש 20% אזרחי ישראל שאינם יהודים וצריך לתת להם גם את השירות, בעיקר מוסלמים ונוצרים. 

לקראת ישיבת הוועדה שלחנו בקשת מידע לרשות האוכלוסין, קיבלנו מענה. אני חייב לומר שהמענה צריך להיות נידון עכשיו, אני אתן לכם את רשות הדיבור. מהתשובה לוועדה עולה כי לפי החלטת הממשלה מסמך ההבנות שנחתם מול רשות שדות התעופה, בכל חודש ספטמבר אמורה להתפרסם הקצאה שנתית לשנה הבאה ורשות שדות התעופה פועלת לפי הכללים האלה וקובעת את רמת השירות ותנועת העוברים אמורה להגיע השנה ל-18 מיליון נוסעים. מדובר בגידול של כ-40% בתנועת הנוסעים ביחס לכוח האדם שנותר ללא שינוי. רשות הדיבור לכבוד האכסניה, למנכ"ל רשות שדות התעופה. 

<יעקב גנות:>
רבותיי, היה לי הכבוד להיות זה שהוביל את מהלך העברת ביקורת הגבולות ממשטרת ישראל למשרד הפנים. הרקע להעברת המערך הזה ולמעשה לשילובו במרשם האוכלוסין כרשות הגירה ואוכלוסין, לאור העובדה שאנחנו ראינו, אני מדגיש, את הצורך לאזרח את השירות ושים לב לעובדה שאנחנו מדברים על גוף של עובדים אזרחים, עובדי מדינה, עובדים שמתמקצעים בתחום ולא מבוססים ומבססים את הפעילות שלהם על עבודה של שט"מים, שוטרים מוספים זמניים, שהם היו הגרעין, עם סטודנטים כתוספת לצורך פעילות כשמדובר בפעילות שבנויה על פיקים. 

אנחנו מדברים על פעילות שישנן עונות שאנחנו צריכים יותר עובדים, יש עונות שצריכים פחות, יש שעות שצריכים יותר עובדים וכדי לנהל ולהתנהל, אמרנו, עובדי מדינה הם הרבה יותר מקצוענים ואותם יכולים לתגבר בכוחות של חצאי משרות. אבל מה? התקן נקבע ב-2011, אם אני לא טועה, נכון? 

<קריאה:>
2010. 

<יעקב גנות:>
2010. נכון, מאז חל גידול של 40% בתנועה, אבל מאז התווספו לגוף הזה, אל"ף, טכנולוגיות שמפחיתות את הצורך בכוח האדם, מצד אחד, מצד שני בנינו את זה כשיצאנו מנקודת הנחה שעמדות התיעוד הביומטרי יהיו חלק מחיסכון אדיר בכוח אדם. מה שקרה, התיעוד הביומטרי, שהיה לי הכבוד להיות בין אלה שניסחו בזמנו והביאו את זה לכנסת בתקופתו של השר שטרית, תקוע. בגדול. לא יודע איפה, אין תיעוד ביומטרי למרות שהיה לחץ אדיר לאור העובדה שלאירופה הייתה החלטה לא לאפשר ב-2012 כניסה ללא תיעוד ביומטרי. אז הנושא הזה נתקע. כל העובדים שהשתחררו מהעמידה בעמדות לאחר קו ביקורת הגבולות נשארו כתוספת לאנשי ביקורת הגבולות. שלוש, אנחנו העמדנו באותן העמדות עובדים של רשות שדות התעופה לסייע לביקורת הגבולות. 

אבל המענה הוא לא מספיק טוב. המענה לא מספיק טוב בשים לב לעובדה, אני רוצה להיות פה הוגן, שבחתימה או בעת החתימה על ההסכם בין משרד הפנים להסתדרות סוכם שהעובדים מתחייבים במשך 15 שנה לא לגרום, לא לעיצומים ולא לשביתות. בתום חמש שנים הנושא ייבדק לגבי תוספת או התאמת הצרכים המבצעיים והכלכליים שלהם. 

<שלומית אבינוח-קואולמן:>
מ-2010 התחייבו לא לשבות? 

<יעקב גנות:>
כן, מיום החתימה על ההסכם.

<קריאה:>
2009. 

<יעקב גנות:>
היה לי הכבוד, עמדתי שם כשכל זה נחתם. עם הזמן אני כל שני וחמישי, אני מגזים, חוזר בי, בלא מעט מקרים מקבלים דיווח שיש עיכובים בכניסה או ביציאה. אנחנו מוכנים לעשות את הכול כדי שהשירות הזה, מפני שהשירות הזה פוגע קודם כל ברשות שדות התעופה. אנחנו לא יכולים לצאת בהכרזות שמי שלא נותן את השירות זה גוף כזה או גוף אחר, אנחנו נותנים אכסניה לביקורת הגבולות ואנחנו משלמים את השכר ואנחנו נותנים אכסניה למכס ולמעשה אנחנו סופגים ביקורת על היעדר שירות כפי שאנחנו היינו רוצים שיהיה, גם באשמת גורמים רשותיים, גם באשמת גורמים של משרד הפנים/ביקורת הגבולות, גם של המכס וגם גורמים אחרים. אני מבין שזה חלק מהטענות. 
אנחנו השקענו מאות מיליונים בנושא הבידוק לצורך קיצור התורים. ביקורת הגבולות, נכון שנותנים שירות לתוספת כוח אדם, תוספת נכנסים ויוצאים, לאור גידול בתנועת הנוסעים, אבל יש להם מענה על ידי ההתמקצעות של האנשים, שתיים, על ידי הכנסת טכנולוגיות, ששחררו כוח אדם, ולמעשה הנושא הועלה על ידי ביקורת הגבולות בעת ביקור שר הפנים ואנחנו אמרנו בצורה חד משמעית, אנחנו עד עכשיו, אני לא יודע אם בשנה הבאה תהיה עלייה נוספת בתנועת הנוסעים, אנחנו נצטרך לבחון, ויש שתי אפשרויות, או דרכונים ביומטריים שפותרים בעיה, ואם לא, נצטרך לשקול איך אנחנו מגיבים. 

<היו"ר ישראל אייכלר:>
אתם מתקצבים את ה - - -

<יעקב גנות:>
אנחנו מתקצבים - - -

<היו"ר ישראל אייכלר:>
אבל את המשכורת משלם משרד הפנים. 

<יעקב גנות:>
דרכם. אנחנו מעבירים תקציב למשרד הפנים. אנחנו מתקצבים את משרד הפנים, אבל לגבי המשכורות של - - -

<היו"ר ישראל אייכלר:>
אז היושב ראש לא יכול להגיד לשר הפנים 'אדוני, החודש אין משכורת בשבילך כי אנשים חיכו בתור יותר זמן מסביר, חכה שבועיים עד שאני אעביר לך את הכסף'? 

<יעקב גנות:>
בסדר, אז יש הלוואות גישור של משרד האוצר. 

<היו"ר ישראל אייכלר:>
לא, אני שואל איזה שהיא סנקציה שיש לך ביד כדי - - - אתה לא יכול לשלם כסף ולא לקבל שירות.

<יעקב גנות:>
אדוני, אתה צודק, לנו יש בעיה, כל סנקציה שלנו, ואנחנו יכולים, אבל המשמעות המיידית היא עוד ירידה בשירות, עוד ירידה זה עוד פגיעה במוניטין שלנו, מפני שאף אחד לא מקבל - - - אני לא יכול לרוץ בחוץ ולהציג, לא אני, אדון זכאי מקבל את מכתבי התלונה, הוא לא יכול לצאת החוצה ולהגיד 'זה לא אני, זה הוא'. מה המשמעות? שאנחנו סופגים את הביקורת, אנחנו סופגים את הטענות, אנחנו סופגים את הכתבות.

<היו"ר ישראל אייכלר:>
זאת אומרת אין לך שום סנקציה כנגד המציאות הזאת? אתה לא יכול לעשות שום דבר? 

<יעקב גנות:>
אני לא צריך גם לעשות את זה. מי שצריך לעשות את זה הוא משרד הפנים עם ביקורת הגבולות. אם כבר, לבוא ולשבת, לבחון את הדברים, אם יש צורך באיזה שהוא שינוי. אנחנו לא שמענו, לפחות בשנה האחרונה - - -

<מנחם אליעזר מוזס (יהדות התורה):>
שר הפנים ביקר כאן. 

<יעקב גנות:>
הוא ביקר, הזמנו - - -

<מנחם אליעזר מוזס (יהדות התורה):>
נו, ומה הוא חתך? 

<יעקב גנות:>
לא היה צריך לחתוך, היה ביקור טוב מאוד. 
<היו"ר ישראל אייכלר:>
היה צריך לזרז. אני רוצה לתת לחבר הכנסת יוסף ג'בארין, אבל השאלה אם לא המנהל לפניו. 

<יוסף ג'בארין (הרשימה המשותפת):>
נשמע את שמוליק. 

<שמואל זכאי:>
אני חושב שהטיפול צריך להיות בשלוש רמות, כדי לפתור את הבעיה. קודם כל להכיר בזה שיש בעיה. יש היום בעיה למדינת ישראל בנושא של כניסה ויציאה של נוסעים בביקורת הגבולות. שאלה ראשונה, למה אי אפשר לשנות את השיטה. אני לא מבין למה נוסע ישראלי שחוזר מחו"ל צריך לעבור ביקורת גבולות, אני לא מצליח להבין את זה. אנחנו, כשאנחנו טסים לארצות הברית, כשאנחנו עוזבים את ארצות הברית, האם אנחנו עוברים ביקורת גבולות? תנסו להיזכר, לא. למה נוסע זר שיוצא מהארץ, הוא כבר עוזב את הארץ, נניח הוא מחבל, עכשיו הוא כבר יוצא מהארץ, למה צריך לעשות לו ביקורת גבולות? למה בארצות הברית של אמריקה ובחלק גדול ממדינות אירופה אפשר לא לעשות ביקורת גבולות ובמדינת ישראל עדיין חייבים לעשות ביקורת גבולות. 

ובואו נגיד שכן רוצים לעשות ביקורת גבולות, הרי הנוסע קונה כרטיס מראש, לחברת התעופה יש את הרשימה של הנוסעים, היא יכולה להעביר את הרשימות של הנוסעים במערכות ממוחשבות כבר היום, 24 שעות לפני שהנוסע מגיע. הבדיקות שהם עושים, הם עושים בדיקות במחשב, למה הם לא יכולים לעשות את הבדיקות האלה במחשב לפני שהנוסע מגיע ולשחרר אותו מהר? מישהו צריך לחשוב על השיטה, כי תנועת הנוסעים הולכת וגדלה, הולכת וגדלה, הולכת וגדלה והשיטות של הבדיקה לא השתנו. 

ואם מישהו חושב את המחשבה הילדותית הזאת שהפתרון לבעיה הזאת הוא הוספה של עוד כוח אדם ועוד כסף ועוד כוח אדם ועוד כסף ועוד כסף ועוד כסף ועוד כסף, אני חושב שלמדינת ישראל יש הרבה דברים אחרים לעשות עם המחסור בתקציבים שיש לה ולא יכול להיות שעל גידול בתנועת הנוסעים רק יוסיפו כסף. 

<היו"ר ישראל אייכלר:>
אתה מדבר על חיסכון של שליש מהתקציב כמעט. 

<שמואל זכאי:>
נכון. 

<היו"ר ישראל אייכלר:>
אבל אם אתה רוצה לעכב למישהו יציאה מהארץ, איך אתה עושה את זה? 

<שמואל זכאי:>
כשאתה יוצא מהארץ, שיבדקו אותך, כי באמת - - -

<היו"ר ישראל אייכלר:>
אתה שואל כשנכנסים? 

<שמואל זכאי:>
כשאני נכנס לארץ. 

<היו"ר ישראל אייכלר:>
ישראלי שחוזר, שלא יבדקו אותו? איך אמריקאי או אירופאי שמגיע לאירופה, בודקים אותו כשהוא נכנס? 

<מנחם אליעזר מוזס (יהדות התורה):>
באמריקה לא, באירופה כן. 

<שמואל זכאי:>
באמריקה לא. 

<היו"ר ישראל אייכלר:>
יש מסלולים מיוחדים להם, מהירים מאוד. 

<מנחם אליעזר מוזס (יהדות התורה):>
הוא יורד והוא עובר כמו כלום. 

<היו"ר ישראל אייכלר:>
הוא סתם עובר? 

<שמואל זכאי:>
נכון. הדבר השני, הם גורם מונחה, על ידי גורמי הביטחון של מדינת ישראל, מדי פעם גורמי הביטחון במדינת ישראל מוסיפים להם מה שהם קוראים להם בשפה המקצועית שלהם צייחים, 'עכשיו תבדקו את זה יותר', 'מי שמגיע מהמדינה הזו תבדקו אותו יותר'. מוציאים הנחיות, הגורמים הממלכתיים האלה שנותנים להם את ההנחיות, רק מה? יש בעיה אחת, הם אחראים על ההנחיות הביטחוניות, הם לא אחראים על הכסף, הם מוציאים הנחיות מקצועיות ולא מעניין אותם כסף, יש כסף, אין כסף, מוציאים הנחיות. מישהו צריך לממן את כל ההנחיות האלה, אי אפשר להוציא הנחיות ולהתעלם לחלוטין מבעיות משאבים, מבעיות כסף, מבעיות תקצוב וככה. 

הדבר השלישי, ואני רוצה להגיד את זה פה על השולחן, יש בעיות יחסי עבודה קשות בתוך רשות האוכלוסין ואם אומרים שחסר כוח אדם, אני רוצה להבין, אני רוצה להבין איך זה שמזומנים למשמרת 80 בודקים ומגיעים 60. קודם כל שיגיעו ה-80 שזימנו אותם למשמרות, אחר כך נוסיף כוח אדם אם יהיה חסר. אבל המצב בפועל, שמי שמזמנים למשמרת, כי ככה צריך להיות במשמרת, לפעמים 15%, 20% מהעובדים לא מגיעים בכלל לעבודה.
<מנחם אליעזר מוזס (יהדות התורה):>
מאיזה סיבה? 

<שמואל זכאי:>
בגלל בעיות יחסי עבודה. תבדקו אצל גנות, יש - - -
<יוסף ג'בארין (הרשימה המשותפת):>
לא, אבל רשמית מה הם מכריזים, שהם חולים? 

<שמואל זכאי:>
תבדקו אצל גנות את הנתונים. 

<קריאה:>
הם אומרים שהם חולים. 

<היו"ר ישראל אייכלר:>
שביתה איטלקית כאילו? 

<שמואל זכאי:>
אנחנו הוצאנו את כל הנתונים לקראת הישיבה הזאת. תראו כמה ימי מחלה הוציאו עובדי ביקורת גבולות השנה הזאת לעומת שנה שעברה.

<היו"ר ישראל אייכלר:>
אבל אתם הרגולטור, אתם יכולים לפקח ולהגיד 'עובד זה לא עמד ב - - -

<יעקב גנות:>
לא, אנחנו אפילו לא רואים את הרשימות. 

<שמואל זכאי:>
ביני לבין העובדים שלהם אין יחסי עובד-מעביד, אני לא המנהל שלהם. 

<מנחם אליעזר מוזס (יהדות התורה):>
המעביד זה משרד הפנים. 

<שמואל זכאי:>
אני לא המנהל שלהם. כמות ימי המחלה בשנה הזו לעומת שנה שעברה, עלתה בכמה אחוז, גנות? 

<יעקב גנות:>
ב-30%. 

<שמואל זכאי:>
מה קרה השנה? היו מגיפות? 

<מנחם אליעזר מוזס (יהדות התורה):>
כולם חולים? אולי הם נדבקים מאלה שחוזרים ממדינות שונות, לא? 

<שמואל זכאי:>
מה קרה השנה, שנהיו יותר חולים? לא נהיו יותר חולים, יש בעיות יחסי עבודה ובעיות יחסי העבודה מתבטאות, כמו בכל מקום עבודה, כשהעובדים לא מרוצים הם לא רוצים להגיע לעבודה והם מחפשים תירוצים למה לא להגיע לעבודה. התירוץ האופטימלי זה להוציא ימי מחלה. זה סימפטום - - -

<היו"ר ישראל אייכלר:>
אפילו טייס יכול לעשות את זה. 

<שמואל זכאי:>
נכון. 

<היו"ר ישראל אייכלר:>
אז מה אתה רוצה מאיזה פקיד? 

<שמואל זכאי:>
גם לנו יש עובדים, אנחנו יודעים, אני מנהל, כשאני רואה ביחידה מסוימת שמוציאים יותר ימי מחלה אני יודע שמשהו לא בסדר ביחידה הזו ואני הולך לטפל בזה. 
<היו"ר ישראל אייכלר:>
צריך אקמול שם. 

<שמואל זכאי:>
נכון. 

<היו"ר ישראל אייכלר:>
אני רוצה לספר לך שביום שלישי, משמים נקבע, בלי שום קשר לסיור, שיש לנו דיון על השביתה בביומטרי שנמשכת חצי שנה. זה כל כך אקטואלי, שנבקש להביא את שר הפנים שיענה לנו בדיוק על השאלות של נתב"ג כי זה ממש משתלב בבעיות של הביומטרי. כי כל הפתרונות הביומטריים שעשיתם, הבידוקים האלה, אם היו מוציאים עוד אלפי דרכונים ביומטריים עוד אלפי אנשים היו - - -

<יעקב גנות:>
מקטינים את העומס. 

<שמואל זכאי:>
חצי שנה הם לא מנפיקים דרכונים ביומטריים כי הם בשביתה. אז מה זה יעזור שאני אשים עוד 100 עמדות ביומטריות? אם לא מנפיקים לאזרחים עמדות ביומטריות כי יש עיצומים, אז מה זה יעזור? זה מה שמחזיר לבעיה וחבל שנשים על הבעיה פלסטר. 

<היו"ר ישראל אייכלר:>
תרשמי שנבקש משר הפנים - - - 

<שמואל זכאי:>
הבעיה היא שיש מערכת יחסי עבודה עכורה בין המנהלים של משרד הפנים לבין העובדים שלהם ואת התוצאות משלמים האזרחים ואת הבעיה הזאת צריך לזכור.

<היו"ר ישראל אייכלר:>
אנחנו נשמע את תשובתם, אבל לפני זה חבר הכנסת ג'בארין, שיזם את הסיור. 

<יוסף ג'בארין (הרשימה המשותפת):>
תודה לכם ותודה מיוחדת ליו"ר הוועדה, גם על הדיון שהיה לנו בכנסת וגם על הסיור החשוב הזה, תודה גם למנהל רשות שדות התעופה ולמנהלים כאן. האמת היא, נאמר כאן שאולי הגענו באיחור במובן הזה שיש שיפור משמעותי בתחומים שהעלינו בדיונים ואנחנו רק שמחים על כך. גם הגענו קודם לכן ואמרתם, בצדק, שהיו חברינו בכנסת שהגיעו והתריעו על נושאים וקשיים שהיו קודם, אבל בכל זאת, גם אחרי מה ששמענו היום יש לי כמה הערות. אני מניח שיש כאן מספיק נציגים של כל מי שמעורב בנושאים האלה שנוכל גם לדבר עליהם. 

העלינו את סוגיית השפה הערבית, אני שמחתי לשמוע שכעיקרון הרצון הוא חיובי. למשל דיברתי על הצהרת שירות ואני רוצה להגיד לכם שיש הרבה סמליות בעניין הזה, מעבר לדברים המעשיים. תאמינו לי, כשאני נוסע ואני מסתכל על 'נסיעה טובה', אני מתחבר לרפקאתקום סלאמה, אני מתחבר למילה בערבית והיא באמת משמחת אותי. 
<מנחם אליעזר מוזס (יהדות התורה):>
איזה רב פקד? 

<היו"ר ישראל אייכלר:>
תבוא לקורס בערבית שהיה אצלנו אז תדע, רפקאת. 

<יוסף ג'בארין (הרשימה המשותפת):>
יש גם עניין תרבותי ויש עניין של הנגשת שייכות והנגשת כבוד שהוא גם מעבר. אני כמובן יודע לקרוא עברית ואני מבין מה המשמעות של המילה בעברית ולכן אני אשמח אם באמת נוכל לקדם את הנושא הזה ונשמח לעזור בעניין הזה. אם יש בעיות של תקציב, גם נראה איך אפשר לעזור. 

<יעקב גנות:>
לא, אין בעיות תקציב. 

<שמואל זכאי:>
לזה אין בעיה. 

<יוסף ג'בארין (הרשימה המשותפת):>
יפה. בהחלט עיקר הבעיות שטיפלנו בהן, שוב, גם כעורך דין באגודה לזכויות האזרח הייתי שותף לעתירות הראשונות שהוגשו, אבל גם עכשיו בכנסת, אבל אולי פחות, זה פשוט הפרופיילינג בחיפושים ופתיחת התיקים אל מול האנשים וכדומה. אני אחסוך את הדיון הזה כי עברנו לשלב חדש, שבית המשפט אמר, 'בואו נראה את המצב החדש, נבחן אותו, נראה איך הוא עובד ואם יהיו בעיות אפשר לחזור אליי אחר כך'. אנחנו בתקופה הזו, שבוחנים את המצב. 

מה שאני מבין, שהנושא של השיוך הלאומי לא צריך לעלות בכלל. נשאר אולי הקטע היחידי בסוף, לקראת הבדיקה הסופית. כאן אני יותר מעלה שאלה, האם יכול להיות שבכל זאת הנושא הזה יעלה שם? אני חושב שקיבלנו תלונה, אחת או שתיים, על לפחות מקרה אחד של הפשטה של אנשים, או אנשים שנשארו בתחתונים ואני אגיד לכם את האמת, לא הצלחתי להבין למה זה. אם הם עברו את המכונה ועברו את השיקוף וכדומה, מה נותר כדי לעשות את המהלך הזה? האנשים שהתלוננו, זו הייתה חוויה מאוד קשה להם בעניין הזה. אז אני מעלה גם את השאלה, אם יש חדר צדדי שלפעמים או במקרים חריגים לוקחים את האנשים לצד, ואם כן, מה יכול להיות שם. זה העניין הראשון.

העניין השני, שוב, יכול להיות שהוא לא הכי בוער, אבל יש בו הרבה סמליות. הכניסה לנתב"ג, ממש בהתחלה, אנשים בתחושה שהם מזדהים כערבים, בין אם זה במבטא, בין אם זה ביישוב, בין אם זה לפי הלבוש של האישה שלהם וכדומה, אז הם נדרשים להזדהות, לעמוד בצד. אני מכיר אנשים שאומרים את זה ככה עם קצת גיחוך, 'אנחנו אומרים נצרת עלית אנחנו ממשיכים, אנחנו אומרים נצרת אז מבקשים מאיתנו להזדהות'. יכול להיות שזה אולי השאריות של התחושה, אבל אני מניח שכל מי שנמצא באולם יודע שעבור האזרחים הערבים להגיע לנתב"ג זה להרגיש אזרחים סוג ב' ולפעמים סוג ג'. נכון, זה עכשיו אולי יכול להשתנות, אני מקווה שהוא השתנה, אבל אתם מכירים את העניין הזה. אני אישית, גם כמרצה באוניברסיטה, חוויתי את זה. אני זוכר לפחות בודק אחד שהיה סטודנט שלי שאמר לי 'אתה יודע שזו פרוצדורה שחייבים לעבור, אבל אני מכיר אותך ונעשה את זה מהר כי יש פה אנשים שגם מפקחים עליי'. לכן כמעט כל נוסע ערבי חווה את העניין הזה.

הנושא האחרון, בתקופה האחרונה, כנראה גם בעקבות השיפור שהיה כאן, התלונות המרכזיות שאנחנו מקבלים זה על טיסות חזרה לארץ. בטיסות חזרה לארץ, אני שומע חלק מהסיפורים והם ממש מזעזעים. כמו למשל, אנשים שהם נמצאים באזור של הדיוטי פרי מחכים לטיסה, פשוט נועלים אותם בתוך חדר, לא מאפשרים להם לצאת, אם הם רוצים אפילו לצאת לשירותים אז מלווים אותם לשירותים ורק לקראת הטיסה שלהם, וגם שם, נותנים להם ליווי עד שער הכניסה למטוס. לא מובן לי מי האחראי שם. 

<קריאה:>
אתה מדבר על שדות תעופה בחו"ל? 

<יוסף ג'בארין (הרשימה המשותפת):>
כן. 

<היו"ר ישראל אייכלר:>
בחוץ לארץ, כן. זה היה בדיון שקיימנו. 

<יוסף ג'בארין (הרשימה המשותפת):>
זה היה שתי תלונות שהיו כאן, בדיוק לפני שבוע היה פסק דין. האמת היא שמה שקורה בהתדיינויות, שבדרך כלל לא מגיעים לפסק דין סופי, מתפשרים ומקבלים פיצויים, אבל השופטת פסקה פיצויים, 18,000 שקל לשני צעירים, כל אחד, בגלל הפגיעה בכבוד שלהם, בשוויון וכדומה, אבל זה סיפור שחוזר על עצמו בתקופה האחרונה. אני אשמח לדעת מי הגורם האחראי ואיך ניתן גם לטפל בעניין הזה. 

<היו"ר ישראל אייכלר:>
זה לא נתב"ג. 

<יעקב גנות:>
זה אליי, זה שיהיה, עוד תלונה. 

<היו"ר ישראל אייכלר:>
אנחנו נעבור עכשיו, רשות האוכלוסין חייבת לנו תשובה. 

<אוסאמה סעדי (הרשימה המשותפת):>
אז לפני אולי, שיענה על הכול. 

<היו"ר ישראל אייכלר:>
אתה רוצה לפני שהם עונים? כי הם חייבים הרבה תשובות, הרבה האשמות הועברו אליכם. בבקשה, חבר הכנסת אוסאמה סעדי.
<אוסאמה סעדי (הרשימה המשותפת):>
תודה, אדוני היושב ראש, על הדיון שהיה ועל הסיור הזה, כמובן שתודה ושוקראן ג'זילן למנהלים של רשות שדות התעופה ושל נמל התעופה. איך שאומרים, אין כמו מראה עיניים. אני הייתי פה לפני בערך עשר שנים, כשפתחו את טרמינל 3 ואז באתי עם חבר הכנסת טיבי בעניין השפה הערבית, שבאמת לא היה שילוט בכלל, וסיכמנו שבחלק מהמקומות חייב להיות שילוט, כי אז באמת היה קשה לשים שילוט בכל המקומות ובכל פינה ופינה, אבל אמרנו שיש דברים מסוימים ובאמת זכינו אז לשיתוף פעולה. 

גם לפעמים צריך להגיד מילים טובות ואם באמת יש שיפור, אז אנחנו נברך על השיפור. אנחנו לא רק באים ומקטרים או שרוצים למצוא את הביקורת והחסרונות. כשיש דברים טובים אנחנו אומרים תודה רבה, באמת עשיתם והמהפכה הזאת בבידוק הביטחוני, עם המכונות שעכשיו ראינו במו עינינו, באמת זה חסך את כל הסיפורים הקשים ואת כל הסיוטים שהיינו עוברים בבידוק, לראות את כל הלבוש ככה מתנופף באוויר. כשצריך ויש רצון טוב אז הכסף הוא לא בעיה ובאמת גייסו כאן סכומים נכבדים, אבל מה זה שווה לעומת קודם כל הביטחוניים, שבאמת עכשיו בודקים יותר טוב, כי זה מכונות, איך אמר שמוליק? זה לא רק בן אדם שיכול לטעות, אלה מכונות ממוחשבות. 

כמובן יש את הנושאים שהעלה חברי יוסף ג'בארין, שעדיין בכניסה יש בעיות ויש פרופיילינג ברור שצריך למצוא פתרון לזה. אנחנו מקבלים, יעקב ושמוליק, המון תלונות ואפשר להעביר גם תלונות פרטניות של אנשים, האחרונה בהן הייתה של סלוא קופטי, שחקנית מנצרת, שעברה סדרה של השפלה עם בדיקות גופניות. לא יודע אם זה שייך לאל על, אם זה שייך אליכם, אני לא יודע - - - 

<היו"ר ישראל אייכלר:>
זה היה בחוץ לארץ, אני מבין. 

<אוסאמה סעדי (הרשימה המשותפת):>
לא, חלק מהמקרים היו פה גם, שאמרו להם 'אתם לא תלכו לדיוטי פרי, אתם תישארו עד שתעלו למטוס'. אנחנו רוצים שתהיה נראות, שוויונות, זה חשוב מאוד.

בעניין הביקורת של הגבולות, אנחנו מכירים את הסיפור הזה, שבאמת יש בעיה ביחסי עבודה, גם עם העניין הזה של הדרכון הביומטרי, ואני חושב, אדוני היושב ראש, שצריך להזמין גם את שר הפנים ואת הסמנכ"ל, נאיף הנו, שאנחנו עובדים בשיתוף פעולה איתו ולראות איך בודקים את העניין הזה.

יש לי שתי נקודות שלא עלו. אמר זוהר שיש כמה עובדים ברשות שדות התעופה, שהם עובדים ערבים, אנחנו מכירים אותם והם עוזרים הרבה לנוסעים שפונים אליהם, הם פותרים בעיות. חשוב מאוד שכמה שיותר אזרחים ערבים ישתלבו, בין אם זה ברשות שדות התעופה ובין אם זה בנמל, להעלות את האחוז, לא רק בשפה, אלא גם בעובדים. 

והרבה פונים אלינו, שיהיה חדר לתפילה. אם אנשים מוסלמים באים ורוצים להתפלל ואפילו חדרון קטן שישמש כמסגד אין, אז אני חושב שבכל הקומפלקס הגדול הזה אפשר, יעקב ושמוליק, למצוא מקום. כמו שיש, אני מניח, בית כנסת פה, שהיהודים יכולים להתפלל, אז גם שאזרחים מוסלמים שנוסעים וצריכים להמתין, שיוכלו להתפלל. 

<היו"ר ישראל אייכלר:>
אתה לא מתכוון לחברי הכנסת הערבים שנוסעים. 
<אוסאמה סעדי (הרשימה המשותפת):>
גם. 

<היו"ר ישראל אייכלר:>
כי בכנסת יש מסגד וחברי הכנסת מעט מאוד מתפללים ובית הכנסת היהודי מלא מלא. 

<אוסאמה סעדי (הרשימה המשותפת):>
זה תלוי. 

<היו"ר ישראל אייכלר:>
אתה יודע למה. 

<אוסאמה סעדי (הרשימה המשותפת):>
למה? 

<היו"ר ישראל אייכלר:>
כי רוב חברי הכנסת שלכם לא דתיים. אבל ציבור הנוסעים כן דתיים, אז בוודאי מגיע להם. 

<מנחם אליעזר מוזס (יהדות התורה):>
אדוני היושב ראש, כמה מילים. 

<היו"ר ישראל אייכלר:>
אני רק רוצה לדעת שאוסאמה סיים. 

<מנחם אליעזר מוזס (יהדות התורה):>
כן, הוא אמר תודה. 

<היו"ר ישראל אייכלר:>
יופי, בבקשה. 

<מנחם אליעזר מוזס (יהדות התורה):>
תודה לאדוני היושב ראש. אני רוצה קודם לברך על הדיון הזה את היושב ראש ואת המנכ"ל שהקדיש מזמנו. אני יודע שבשבוע שעבר היה עליו לחץ כביר ביותר, היה לו איזה עניין מאוד חשוב היום והוא אמר לי שספק גדול אם הוא יהיה והוא התפנה והגיע. 

<היו"ר ישראל אייכלר:>
לא, יעקב יגיע אלינו. 

<מנחם אליעזר מוזס (יהדות התורה):>
היה משהו מאוד מאוד חשוב ואני יודע שהוא ממהר. 

<יעקב גנות:>
גם לנו יש בעיות יחסי עבודה, בגלל זה אני רץ להסתדרות. 

<היו"ר ישראל אייכלר:>
אני יכול להכניס בסוגריים? 

<מנחם אליעזר מוזס (יהדות התורה):>
כן. 

<היו"ר ישראל אייכלר:>
פעם הגעתי לנתב"ג, רציתי לפגוש את יעקב והוא היה צריך להיות באיזה שהוא סיור במקום רחוק ומשמים הייתה לו בעיה עם עובדים פה והוא היה חייב לבוא לפה לכבות אש ונשאר לנו זמן לבלות בנעימים. כך שתמיד הפגישה שלנו יותר חשובה מהכול. 

<מנחם אליעזר מוזס (יהדות התורה):>
אני אומר שיעקב הוא כיבוי האש כאן של הנמל, לא רק המנכ"ל. אני אזכיר לך והזכרתי את זה מעל מליאת הכנסת, שבאה משפחה שלמה כאן לחתונה באותו ערב, עם הכלה, בבוקר ופרצה שביתת עובדים והייתה סכנה ממש לחתונה ולבגדי הכלה ולכל המחותנים, הרמתי טלפון ליעקב 'יעקב, תציל את המצב', מה אני אגיד לך? הוא העמיד, אני לא יודע כמה חבר'ה - - -

<קריאה:>
אני מקווה שהחתן לא מצטער על זה. 

<מנחם אליעזר מוזס (יהדות התורה):>
הכלה בוודאי לא. 

<יעקב גנות:>
אם הוא כבר מצטער הוא מקלל אותך. 

<מנחם אליעזר מוזס (יהדות התורה):>
אני אמרתי את זה מעל בימת הכנסת, כשבירכתי אותך באותו ערב. גם כיבוי האש הזה. אבל אני רוצה לומר בנושא הזה, יש כאן מין יחסי עבודה עכורים, כאשר מצד אחד רשות שדות התעופה הם לא הבעלים על עובדי משרד הפנים, מצד שני עובדי משרד הפנים, אז אני ממש מצטער שהם חולים כל כך הרבה, ה' ישלח להם רפואה שלמה, ללא ספק, מה? 

<שמואל זכאי:>
אמרנו אמן. 

<מנחם אליעזר מוזס (יהדות התורה):>
ואני באמת חושב שמה שחשוב כאן, אני ראיתי היום את כל הנושא של התהליך ואני שאלתי את זה כבר לא פעם, הטענה שלכם שכשנכנסים לנמל כבר מרגישים את הזרות. האמת היא שאני שאלתי מעוד הרגע הראשון מדוע לבידוק של המזוודות מחכים רק אחרי הצ'ק אין, הרי זה צריך להיות השלב הראשון כשאתה מגיע. חלילה אפשר להתפוצץ עוד לפני זה, ה' ירחם. מתי הבידוק של כבודת היד? 
<היו"ר ישראל אייכלר:>
זה קרה ככה בבריסל. 

<מנחם אליעזר מוזס (יהדות התורה):>
בבריסל זה קרה. מתי זה הבידוק? כבר אחרי הצ'ק אין, אחרי שנמצאים בפנים, בתוך העניינים, אז בודקים את כבודת היד ומה קורה לפני זה? היום כבר שינו את זה, יש כבר שדות תעופה ששינו את זה. אם התהליך יתחיל ברגע הראשון, אז לא יהיה הסיפור הזה של החשדות והזרות והדברים האלה. 

בנושא של הביומטרי, שר הפנים החליט שכל המדינה תקבל דרכונים ותעודת זהות ביומטריים. אני חושב שראוי להזמין את שר הפנים לדיון מעמיק, לראות מה אנחנו עושים בנושא הזה, שזה יחסוך הרבה דברים. אני רק לא יודע מה יהיה עם העובדים, אם כולם יעברו לביומטרי, מה יהיה עם כל העובדים האלה. אתה תקלוט אותם ברשות שדות התעופה? 

<יעקב גנות:>
אין שום בעיה. 

<שמואל זכאי:>
תהיה לנו עלייה בתיירות ונצטרך אותם לתיירות. אל תדאג, יש לנו מה לעשות איתם. 

<היו"ר ישראל אייכלר:>
בבקשה, תשובת נאיף. 

<נאיף הנו:>
אני אגע בזה, החברים שלי ישלימו. 

<מנחם אליעזר מוזס (יהדות התורה):>
עוד נקודה אחת. נקלטו ברשות, קיבלתי דוח, כמה ערבים, על מנת שיחברו, שלא ירגישו זרות. לצערי הרב, יש גם הרבה חרדים שמרגישים קצת זרות, אולי אפשר לקלוט גם כמה חרדים ברשות שדות התעופה? 

<היו"ר ישראל אייכלר:>
דיברנו עם המנכ"ל, עם שמואל זכאי, על זה ואני מקווה מאוד. צריך לגבש קבוצה שתרצה לבוא ותהיה בעניין. 

<מנחם אליעזר מוזס (יהדות התורה):>
זו בשורה טובה. 

<היו"ר ישראל אייכלר:>
אני רוצה לאפשר עכשיו לנאיף, שהוא סמנכ"ל בכיר למינהל ומשאבי אנוש ברשות האוכלוסין וההגירה. 

<נאיף הנו:>
שלום. צהריים טובים, אדוני היושב ראש, חברי כנסת נכבדים, מנכ"ל רשות שדות התעופה, חברים. אני שמח שמנכ"ל רשות שדות התעופה ומר זכאי מסיטים את הדיון מבידוק ועיכוב תורים לרשות האוכלוסין וההגירה, למחלות של רשות האוכלוסין וההגירה. עובדתית יש גידול של 40%, אמרת שאין תיעוד ביומטרי, לצורך העניין יש 800,000 דרכונים ביומטריים שכבר נמצאים בשוק הזה. להגיד שאין תיעוד ביומטרי, זה לא נכון, 800,000 דרכונים ביומטריים נמצאים - - -

<היו"ר ישראל אייכלר:>
אבל למה יש שביתה חצי שנה? תסביר לי. 

<נאיף הנו:>
השביתה זה סוגיה אחרת, יש משא ומתן - - -

<היו"ר ישראל אייכלר:>
חצי שנה? 

<נאיף הנו:>
חצי שנה, כי העובדים וההסתדרות והוועד, לצערי, הלכו לא בזמן נכון, מה שעושים ברשות שדות התעופה, בדרך כלל בזמן נכון. אין להם שאלטר, אין להם כוח לעשות, הלכו למהלך של שביתה, רוצים יותר כסף, יותר תגמול, לצערי האוצר לא נענה ובינתיים העובדים לא עושים כי גם אין להם את השאלטר להשבית את המדינה. לצערי. כרגע מתנהל משא ומתן, אני מניח שתוך שבועיים-שלושה - - -

<יעקב גנות:>
אני מקווה שאתה לא קושר בין התורים בנתב"ג לשביתה של הביומטרי. 

<נאיף הנו:>
לא אמרתי. 

<יעקב גנות:>
אני מקווה שאתה לא קושר. 

<נאיף הנו:>
לא, אני לא קושר - - -

<יעקב גנות:>
לא, מפני שאתה אמרת שאין שאלטר, אולי זה השאלטר. אולי לזה אתה רומז? 

<נאיף הנו:>
לא, אין שום קשר, אין שאלטר, ואני רוצה מכאן להגיע לנקודה הזאת. אדוני היושב ראש, אני יכול להציג לך נתונים שרשות שדות התעופה מציגים, שזמן המתנה בביקורת הגבולות זה 8 דקות. כל נקודה אחרת בנתב"ג היא מעל לביקורת הגבולות. היא מעל, אני יכול להציג את זה, יש לנו נתון, אני יכול להציג לכם שקף שרשות שדות התעופה מציגה, בסיכום שנה, הנה, בבקשה, כמה ממתינים בבידוק גבולות, כמה ממתינים בבידוק ביטחוני. 

<היו"ר ישראל אייכלר:>
8 דקות, כשיש עומס - - -

<נאיף הנו:>
אני מזמין אותך לראות את השקף, אני אעביר לך - - -

<היו"ר ישראל אייכלר:>
מה זה בממוצע? שאחד מחכה שעה ואחד דקה? 

<קריאה:>
אתה לוקח בממוצע. 

<יעקב גנות:>
זה לא ממוצע, זה 90%. 

<היו"ר ישראל אייכלר:>
בכניסה לישראל? 

<נאיף הנו:>
אפשר להציג את המצגת הזאת, זאת מצגת של רשות שדות התעופה. 

<היו"ר ישראל אייכלר:>
בכניסה לישראל, כשיש מטוסים - - -

<יוסף ג'בארין (הרשימה המשותפת):>
אבל מה הממוצע? מה אתה מחשיב? 

<היו"ר ישראל אייכלר:>
בדיוק. אנשים מגיעים מחוץ לארץ, יש תורים ענקיים ו - - - 

<קריאה:>
יש תורים ענקיים וגם התור לא מסודר. 

<היו"ר ישראל אייכלר:>
אז איך אפשר להגיד 8 דקות? אז אני אגיד לך מה זה, הם לקחו מי שמחכה שעה ומי שמחכה חצי דקה ואז זה 8 דקות. 

<יגאל דוכן:>
ממש לא, זה 90% מסך האנשים שהגיעו, המבדק שלהם 8 דקות. 

<היו"ר ישראל אייכלר:>
אני לא נוסע מתמיד, אבל כל אחד יודע את זה. 

<נאיף הנו:>
הבעיה העיקרית בשירות המדינה - - -

<היו"ר ישראל אייכלר:>
אני רוצה לברך את יעקב גנות שהיה איתנו לכל אורך הזמן, הוא חייב ללכת בגלל פגישה. 

<יעקב גנות:>
אני מתנצל, אבל אנחנו מחכים כבר חודשיים להגיע לפיצוץ. 

<היו"ר ישראל אייכלר:>
עם ההסתדרות, ואז אתה תגיע לאוצר. אני יודע איך זה עובד. ברגע שההסתדרות מפוצצת זה מגיע לאוצר והוא אומר 'תראה, אני לא רוצה להשבית את הטיסות, אז תסתדרו איתם'. נכון, שמואל? 

<שמואל זכאי:>
יהיה בסדר, לא ישביתו. 

<היו"ר ישראל אייכלר:>
בבקשה, נאיף, אתה צריך להמשיך. תן איזה בשורה, נאיף. 

<נאיף הנו:>
הבשורה תהיה פשוטה. אני מאמין שבעוד שלושה שבועות יחזור התיעוד הביומטרי, אני מקווה שזה יפתור את הבעיה וזה יהיה למשך שנים. לצורך העניין, מדינת ישראל לא עוברת ביום אחד לביומטרי, היא צריכה טווח של חמש עד עשר שנים לעבור לתיעוד הביומטרי. בי"ת, עמדתי האישית האישית, אולי לא לפרוטוקול, צריך לבטל את ההסכם עם רשות שדות התעופה. אני צריך תקצוב מהמדינה, אני לא צריך להיות חסיד של רשות שדות התעופה שייתנו לי עכשיו 500,000 שעות, יש גלים של עלייה וירידה, אני לא יכול לפטר עובד מדינה, אני לא יכול להעלות אותו, להוריד אותו, לשגע אותו, לעובד מדינה יש זכויות. אני לא יכול להגיד למי שחולה 'תלך הביתה', הוא מביא לי אישור מחלה. יש כאן התנהלות של 'בוא תפטר אותו, תביא אחר', זה לא עובד ככה.

<היו"ר ישראל אייכלר:>
ואז, כשזו תהיה עבודה של רש"ת, מה תעשה? 

<נאיף הנו:>
אני רוצה להיות עובדי מדינה, שיועסקו ב-100% משרה ולא ב - - -

<אוסאמה סעדי (הרשימה המשותפת):>
הם עובדי מדינה, לא? 

<נאיף הנו:>
הם עובדי מדינה, אבל את הכסף אני מקבל ממנו וזה אני צריך להתאים את עצמי וזה שם את העובדים ב-50% משרה, היום יש חג, אני צריך להעביר את העובד ל-100%, מחר אין חג אני צריך להגיד לעובד 'תרד ל-50'? לעובד הזה, איזה מוטיבציה יש לו כשאני כל יום מעלה אותו ומוריד אותו, אומר לו תלך תבוא תלך תבוא, כי בא לי. תן לעובד מדינה, שיהיה ב-100% משרה, אני אתגמל אותו - - -

<קריאה:>
הם לא נחשבים עובדי מדינה? 

<נאיף הנו:>
הם נחשבים כעובדי מדינה, אבל השאלטר - - -

<היו"ר ישראל אייכלר:>
השכר שלהם הוא לא קבוע חודשי? 

<נאיף הנו:>
למה אני שם אותם - - -

<היו"ר ישראל אייכלר:>
השכר הוא לא חודשי? למה 50%? 

<נאיף הנו:>
זה בדיוק ההסכם, ש-200 עובדים מתוך ה-300 - - - 

<שמואל זכאי:>
אנחנו לא מתערבים איך אתם מעסיקים את העובדים.

<נאיף הנו:>
ברור לי, אתה לא מתערב, אתה רוצה שירות. 

<שמואל זכאי:>
אני מעביר לך כסף ואתה אמור - - -

<נאיף הנו:>
אם אני אקבל 100% משרה לכל העובדים, אני צריך 400 עובדים ולא 200 עובדים. הם עובדים ב-50% והם אומרים לי מתי שיש עבודה תעלה את כמות השעות מ-50 ל-80, ל-90, ל-100% של העובד, כשאין עבודה תוריד אותו ל-50%. איך אני יכול לאותו בן אדם? למה שהוא יבוא ב-100% ולא ב-50%? 
<קריאה:>
ולמה שהוא יישב 50% מהזמן ולא יעשה כלום? 

<נאיף הנו:>
אני עובד מדינה, אני חושב שעובדי מדינה צריכים להיות ב-100% משרה, שיעבו 100% משרה, גם אם - - - שלא יישב ויגרבץ. אז מה עושה עובד מדינה שנמצא במשרד, עם כל הכבוד? 

<קריאה:>
אבל זה על חשבון הציבור. 

<נאיף הנו:>
אז כספי ציבור, אז הוא עובד 50%, תן לו - - -

<היו"ר ישראל אייכלר:>
אבל אתה לא מבשר לנו שאם הוא יקבל 100% שכר הוא יבוא 100% למלא את הדלפקים? 

<נאיף הנו:>
הוא יבוא ב-100%, למה שהוא לא יבוא? 

<היו"ר ישראל אייכלר:>
כי הוא עובד מדינה, עובדי מדינה יושבים במשרדים ולא עושים כלום. אני מכיר את חלקם הגדול. 

<נאיף הנו:>
אדוני, אני מכיר עובדי מדינה, אבל יש עובדי מדינה, אני מייצג עובדי מדינה רבים. דרך אגב, בסך הכול מדובר על בין 5% ל-6% מחלות. כשאומרים מחלות מחלות מחלות, אפשר לחשוב איזה מחלות, מ-300,000 שעות - - -

<אמנון שמואלי:>
שחלקם הם כתוצאה מהעלאה באחוזי המשרה, חלקם בגלל הפסיקה של בית המשפט, לחשב להם את ימי המחלה באופן שונה, וחלק מהדברים יצאו כתוצאה. אני לא אומר שאין לנו בעיה של מחלות. יש בעיה של מחלות - - -

<אוסאמה סעדי (הרשימה המשותפת):>
מה אתם מציעים, מה הפתרון? 

<נאיף הנו:>
תן לי 100%. 

<היו"ר ישראל אייכלר:>
100% שכר ואז אתם תמלאו את כל ה - - -

<נאיף הנו:>
את כל העמדות. היום אני יושב והוא עושה לי טובה, נותן לי 500,000 שעות, בוא עכשיו תעלה, בוא עכשיו תוריד. 

<היו"ר ישראל אייכלר:>
טוב, אני לא אכנס לענייני יחסי עובדים של שעתי או חודשי, אני רוצה דבר אחד, אני נוסע, אני משלם אגרה, אני רוצה שאני אגיע ואף אחד לא יעכב אותי בגלל שיש לו איזה סכסוך עם מישהו אחר. זה העיקרון. 

<קריאה:>
נכון, תתקצב עבור רשות האוכלוסין. 

<היו"ר ישראל אייכלר:>
אני רוצה להודות לכם על הדברים. אני רוצה עוד לספר לכם שבדיון השבוע - - -

<יגאל דוכן:>
רגע, הוא רוצה לדבר. 

<היו"ר ישראל אייכלר:>
גם אתה רוצה? 

<יגאל דוכן:>
ברור, עלו פה טענות קשות.
<היו"ר ישראל אייכלר:>
אני רוצה לשמוע. 

<אמנון שמואלי:>
ראשית, הנושא של יחסי עבודה כאלה ואחרים, זה ידוע, יש הסכם שכר שנחתם בשנת 2009. כרגע, באמת, גנות עזב, אז אני אגיד לשבחו של גנות, הוא בא לקראתנו בכל הפרמטרים שביקשנו. האוצר הסכים, לא הסכים, נותן לנו כך או אחרת. אני לא מנהל את המשא ומתן, אין לנו גם פה, אין לנו יכולת להשפיע עליו, אנחנו רק אמרנו היכן הבעיות שלנו, שאנחנו מבקשים שייתנו מענה, ואכן נתנו בהסכם השכר, שייכנס בינואר 2017 וייתן מענה לחלק מהבעיות, כולל מענק אי היעדרות, שזה אולי ייתן איזה שהוא - - -
לגבי זמני המתנה. ביולי-אוגוסט הייתה קצת עלייה בזמני המתנה, בספטמבר-אוקטובר הייתה ירידה בזמני ההמתנה. את זה לא ציינו. 

<היו"ר ישראל אייכלר:>
מתי היו החגים? 

<אמנון שמואלי:>
עכשיו, החגים, הייתה ירידה. 

<היו"ר ישראל אייכלר:>
הייתה ירידה? היו עומסים. בכניסה לישראל? 

<אמנון שמואלי:>
אז אני אומר לך שלא. 

<היו"ר ישראל אייכלר:>
אני מדבר על הכניסה באוקטובר. היציאות היו בסדר, אבל הכניסה. 

<אמנון שמואלי:>
אנחנו מדברים עובדתית. במכתב שכתבתי לכם רשמתי את הבעיות. 

<היו"ר ישראל אייכלר:>
כן, ראיתי, אני רוצה לציין את הכנות של המכתב שלך, כי בדרך כלל פקידי ממשלה יודעים לעשות מילים - - - 

<יגאל דוכן:>
למה שלא נהיה אמיתיים? 

<היו"ר ישראל אייכלר:>
בדיוק, אתם אמיתיים מאוד. 

<אמנון שמואלי:>
לא, אני לא יודע לכתוב משהו שהוא לא - - -

<היו"ר ישראל אייכלר:>
אנחנו גם נדרוש תשובות משר הפנים לעובדה הזאת. הוא כשר פנים לא יכול לאפשר מציאות שבה העמדות לא מאוישות. 

<אמנון שמואלי:>
אין לי שום בעיה, תגידו שמחר מאיישים את כל העמדות, תיתנו את התקציב ואני אאייש את כולם. לי אין בעיה. לא זו הבעיה. 

<היו"ר ישראל אייכלר:>
אז איפה הבעיה? 

<אמנון שמואלי:>
זה תקציב. איך אני מחלק את המשאבים שלי? אני שולח לכם סידור עבודה, ראיתם, לפי מופעי נוסעים. איך שבאים מופעי הנוסעים, לפי התחשבות בעובדים. עובד שהגיע בשמונה בערב, הוא עובד עד שש בבוקר. יש לי אימהות, יש לי חרדים, יש כל מיני אוכלוסיות, שאני חייב לתת להם מענה, כי ביום שבת אני לא נותן לחרדי, אני משחרר אותו בשעה שתיים, אני יורד בסד"כ, הוא צריך להגיע הביתה. 

שאלתם לגבי היערכות לשישי-שבת. בתקופת הקיץ אין יום שישי שאני לא נמצא פה, לוודא שכולם עברו. אין דבר כזה. לא היה ואני לא יודע על מה מדובר. אפילו פעם אחת אין שום תלונה. 

<היו"ר ישראל אייכלר:>
בקיץ זה בסדר, כי השבת נכנסת בשבע וחצי בערב.

<אמנון שמואלי:>
אני אומר, בשש בערב - - -

<שלומית אבינוח-קואולמן:>
אבל גם כשיש עיכוב? 

<אמנון שמואלי:>
גם כשיש עיכוב אנחנו נותנים מענה לכל האוכלוסיות. אף אחד לא חילל שבת בגללנו. אני לא יודע על מה מדובר.

לגבי האוכלוסייה הערבית, האוכלוסייה הערבית מקבלת פה יחס שוויוני לחלוטין. אפילו תלונה אחת לא קיבלתי, אפילו לא באלנבי, אני אחראי גם על אלנבי. עשינו להם את התהליכים הכי טובים שאפשר כדי שייצאו וייכנסו בדרך הכי טובה. 

<יוסף ג'בארין (הרשימה המשותפת):>
מה זה אפילו תלונה אחת לא קיבלתם? בטח שקיבלת. 

<אמנון שמואלי:>
עלינו? 

<יוסף ג'בארין (הרשימה המשותפת):>
על הביקורת? הביקורת שלהם זה התור, זו אותה ביקורת של כולם. 

<אמנון שמואלי:>
אני אומר לך עוד פעם, באלנבי אין שום - - - וגם לא פה. אין תלונות. מאף אחד לא קיבלנו. 

<חני סובול:>
יש תלונות של תיירים. 

<אמנון שמואלי:>
תיירים. לתיירים מדינת ישראל עשתה הסכמי פטור, עשתה כל מיני הסכמים כאלה ואחרים. חבר'ה, בוא אני אתן לכם, 13,500 מבקשים מקלט מדיני השנה, מתחילת השנה. 

<חני סובול:>
אז זה בדיוק מה שצריך לעשות, להפריד בין אלה שמבקשים מקלט מדיני לבין - - -

<אמנון שמואלי:>
בואי תגידי לי איך את מפרידה. 
<חני סובול:>
אתם יודעים לעשות את הסינון, אתם ביטחון. מי שבא מגרמניה ויש לו חותמת שהוא היה בלבנון או באירן, זה לא מקלט מדיני. שימו אותם במקום אחר, תבררו. 

<אמנון שמואלי:>
סליחה, אל תיכנסי ל - - - 

<חני סובול:>
אני לא נכנסת - - - 

<יגאל דוכן:>
את מי את מייצגת? 

<חני סובול:>
את התאחדות משרדי הנסיעות. 

<יגאל דוכן:>
אז תני לנו לעשות את העבודה שלנו, תעשי לי טובה. 

<חני סובול:>
אבל לא יכול להיות שאנחנו מקבלים תלונות על זה שהם מתייבשים שלוש שעות עם כאלה שהם באמת פליטים. 

<יגאל דוכן:>
אז יבדקו אותם. אם יצטרכו לבדוק אותם, יבדקו אותם. 

<היו"ר ישראל אייכלר:>
את חני סובול, את רשומה לדבר אחריהם. 

<חני סובול:>
אוקיי, סליחה. 

<אמנון שמואלי:>
אני רוצה להגיד, אנחנו גופים מונחים, כמו שאמר זכאי, הוא אמר שאנחנו מונחי ביטחון וברוך ה' אף אחד מדאעש לא הצליח לעבור אותנו, למרות שניסו לעבור אותנו. אז בואי, תשאירי לנו את העבודה שלנו, כי כל ההחמרה הביטחונית, בגלל שנכנסו שניים מאלנבי לאקספרס. אז בואי תשאירי לנו את זה. יש גופי ביטחון, מה שהם קובעים זה מה שאני עושה, אני לא יכול לעשות משהו אחר. יש לנו אפיונים כאלה ואחרים, אנחנו עובדים לפי פילוחים. אנחנו עושים פילוח מדעי של כל דבר שנעשה. תני לנו קצת קרדיט.

דבר שני, באולם הנכנסים הקצב הולך וגדל והאולם קטן, מה לעשות? האולם קטן. 

<היו"ר ישראל אייכלר:>
את כתבת שאין אפילו חבלים. 

<חני סובול:>
נכון. 

<אמנון שמואלי:>
לא, השיטה הכי מהירה זה שיטת המחסנית. אני אומר לך מניסיון. ניסינו לעשות את הכול - - -

<היו"ר ישראל אייכלר:>
אני לא מכיר את זה, אבל זו דבוקה של מאות אנשים. פשוט האולם מדי קטן? 

<אמנון שמואלי:>
השיטה הכי טובה זה שיטת המחסנית, היא הכי מהירה. דבר שני, הדלפקים שלנו משתנים ואני יכול להגיד, את יכולה לשמוע את התלונות של הישראלים, שאנחנו הקצינו המון משאבים לטובת התיירים בכניסה לארץ, בגלל שיש לנו הכבדה הגירתית וביטחונית. 

<היו"ר ישראל אייכלר:>
אני רוצה להודות לך. אתה גם רוצה לדבר? 

<יגאל דוכן:>
כן. אני רוצה להגיד רק דבר אחד, העלו פה תלונות קשות, שאני לא מבין למה בכלל הפכנו המוקד. אם אנחנו בודקים את זמני ההמתנה, כפי שרשות שדות התעופה פרסמה, לא אני פרסמתי, אז השנה כשאתה עובר מהצ'ק אין, או יותר נכון מתהליך הבידוק ועד הסיום, היו 84. משנה שעברה לשנה היה תוספת של 22 דקות בסך ההמתנה של הנוסע, כשאנחנו תרמנו שתי דקות. 

<היו"ר ישראל אייכלר:>
84 דקות, מה זה? שהאזרח, מאז שהוא מגיע עד שהוא מגיע למטוס? 

<יגאל דוכן:>
מהרגע שהוא מתחיל את התהליך ועד הרגע שהוא מגיע למטוס זה 84 דקות. 

<היו"ר ישראל אייכלר:>
זה מה שקורה בדרך כלל? 

<יגאל דוכן:>
כן, אלה המדידות שמדדו רשות שדות התעופה. 

<היו"ר ישראל אייכלר:>
מתי, בקיץ, בחורף? 

<יגאל דוכן:>
בקיץ. אנחנו ביציאה עמדנו ב-8 דקות ממוצע, כשביחס לשנה שעברה - - - 

<אמנון שמואלי:>
לא ממוצע, 90%. 

<יגאל דוכן:>
כן, 90%. 

<היו"ר ישראל אייכלר:>
ה-8 דקות בכניסה?

<יגאל דוכן:>
בכניסה היה 9 דקות, אם אני לא טועה, נכון? 

<אמנון שמואלי:>
כן, בערך. 

<יגאל דוכן:>
בערך 9 דקות. עכשיו תראה, אפשר להגיד הכול ולהעלות אותנו פה על המוקד, אבל אנחנו לא המוקד פה, עם כל הכבוד. יש לנו גידול של 40% באוכלוסייה, 40% גידול באוכלוסייה, מישהו צריך לתת לזה מענה, זה לא רק הבעיה של יחסי עובד-מעביד, זה לא רק בעיה של איוש העמדות, זה הרבה בעיות אחרות נוספות שאף אחד, או יותר נכון לא רוצים להתמודד עם הבעיה, שהיא תתפוצץ לנו ב-2017. ב-2017 תהיה לנו את אותה בעיה שיש לנו היום, במיוחד בכניסה. בכניסה יש לנו הרבה מאוד הכבדות מהגוף המונחה שאנחנו מונחים ומהסכמי פטור ועוד כל מה שקשור לנושא הזה. על זה אני לא ארחיב, מכיוון שכבר דיברו על זה.

דבר אחרון שנאמר פה, אמר פה זכאי דבר נכון, בוא נראה את השיטה. זכאי, לפני חודש אני שלחתי לך תפיסת הפעלה עתידית, לא התייחסת. 

<שמואל זכאי:>
לפני חמש שנים. 

<יגאל דוכן:>
מה לפני חמש שנים? 

<שמואל זכאי:>
לפני חמש שנים, הנושא הזה נמצא כבר אצל ראש הממשלה חמש שנים. 
<יגאל דוכן:>
לא, לא הבנתי אותך .

<שמואל זכאי:>
תפיסת ההפעלה, בידוק מקדים נוסע, נמצא אצל ראש הממשלה חמש שנים.

<יגאל דוכן:>
אבל נתתי לך, לא התייחסת. אז תתייחס, תגיד 'לפני חמש שנים, אתה אידיוט', תגיד. 

<שמואל זכאי:>
אני התייחסתי. 

<יגאל דוכן:>
לא התייחסת, עד לרגע זה לא קיבלתי ממך מילה. 

<שמואל זכאי:>
לא, אני שלחתי לך מכתב - - -

<יגאל דוכן:>
ממש לא. 

<שמואל זכאי:>
אבל אתה ענית לי. 

<היו"ר ישראל אייכלר:>
תסדרו את זה אחר כך. 

<יגאל דוכן:>
תבדיל, אני שלחתי לך - - -

<היו"ר ישראל אייכלר:>
הדברים נשמעו. 

<יגאל דוכן:>
לא, נאמר פה שאף אחד לא חושב, אנחנו ילדותיים הרי. אני שלחתי לך מכתב על מה קורה בשנת 2017, שלחתי לך לפני חודש תפיסת הפעלה עתידית, לא התייחסת. אתה רוצה, אני אשלח לך את זה עוד פעם, אין שום בעיה. 

<היו"ר ישראל אייכלר:>
טוב, אנחנו שמענו את התשובות שלכם ואנחנו נדון השבוע. לדעתי הנושא הביומטרי יכול לפתור חלק מהבעיה, אנחנו נבקש את שר הפנים להיות בעניין, אולי נכתוב את זה כאן. 

 אל על, מי מייצג פה את אל על? אתם. אז בבקשה, אחד הנושאים, שעכשיו כבר פחות באש של הכותרות, היה פגיעה בציבור הנוסעים עקב איחורים וביטולי טיסות. לא רצינו לכתוב אל על, כי זה לא רק באל על, אבל באל על היו דברים קשים ואני שומע שאפילו עכשיו כבר כמעט פרצה איזה שביתה השבוע. 
<מירי אילדיס:>
אני מאוד מקווה שנתבשר בבשורה טובה, שאנחנו - - - 

<היו"ר ישראל אייכלר:>
מירי אילדיס, מה אפשר לעשות? אגב, אני רוצה לומר שהאיחורים באל על בשנים האחרונות, זה לא רק כשטייסים עושים בלגנים. יש בעיה קשה של איחורים, איך אתם מתמודדים עם זה? 

<מירי אילדיס:>
לא ידוע לנו על בעיה קשה של איחורים. 

<היו"ר ישראל אייכלר:>
לא? עד כמה נראה לך לא קשה? למשל חצי שעה איחור זה בסדר? 

<מירי אילדיס:>
כן. 

<היו"ר ישראל אייכלר:>
לפני עשר שנים אל על היה כמו שעון והיה מתמודד עם כל שדות התעופה בעולם, עם הדיוק של הזמנים. באל על היה איזה יעד, איזה מטרה, בשנים האחרונות יש תחושה שחצי שעה או חצי שעה יותר זה בכל לא - - -

<שמואל זכאי:>
אדוני היושב ראש, הדיוק המבצעי של חברת אל על בשנה האחרונה עומד על פחות מ-50%. דיוק מבצעי זה איחור עד חצי שעה ממועד ההמראה. כנראה בגלל הבעיות עם הטייסים. 

<יוסף ג'בארין (הרשימה המשותפת):>
כלומר יש איחור של יותר מחצי שעה - - -

<היו"ר ישראל אייכלר:>
מזל שיש לי פה את מנהל שדה התעופה, אחרת הייתי יוצא אידיוט, אתם עושים כאילו אני לא יודע על מה אני מדבר. 

<מירי אילדיס:>
לא, דיברת על השנים האחרונות, לא דיברת על השנה האחרונה, עקב המצב עם הטייסים. אין לי כל כך התייחסות לזה, אין לי נתונים של דיוק מבצעי. 

<היו"ר ישראל אייכלר:>
אז מה כן יש לכם? 

<קרן כהן:>
אתם גם הזמנתם אותנו ולא היו שאלות הכנה כמו בדרך כלל לדיונים. כל מה שאנחנו יכולים להגיד לכם זה שאנחנו פועלים משנת 2012 באדיקות בהתאם לחוק שירותי התעופה, חוק טיבי, אנחנו מקיימים אותו אחד לאחד ואף יותר. אנחנו מסייעים לנוסעים כשצריך וכל מקרה קונקרטי וטיסה שאתם מעוניינים לוודא, תשאלו, נבדוק ונשיב לכם. אנחנו פועלים בדיוק בהתאם לחוק שירותי התעופה. 

<אוסאמה סעדי (הרשימה המשותפת):>
מה עם הבידוקים? הנושא שהעלינו ותלונות. 

<יוסף ג'בארין (הרשימה המשותפת):>
זה מצריך עורכי דין. 

<מירי אילדיס:>
לא. קודם כל אני לא עורכת דין, אבל כל נושא הבידוק, אנחנו גוף מונחה, אני מזכירה, עובדים לפי ההנחיות של השירות ולכן כל פנייה בנושא הזה - - - אלה נהלים שנקבעים, אנחנו פשוט מקיימים אותם. 
<יוסף ג'בארין (הרשימה המשותפת):>
אז פה השאלה, אנחנו יודעים שזה נהלים, אנחנו מתארים לך מצב שאנחנו אומרים שזה פסול. אם את אומרת שזה לא פסול ובית המשפט מחייב אתכם בפיצויים - - -

<מירי אילדיס:>
אני לא מכירה את המקרה. 

<יוסף ג'בארין (הרשימה המשותפת):>
את לא מכירה את המקרה שהיה עכשיו בבית המשפט? 

<מירי אילדיס:>
בבית המשפט, אני מכירה, אבל - - -

<יוסף ג'בארין (הרשימה המשותפת):>
נו? אז איזה הצדקה יכולה להיות להתנהלות הזו? כי כנראה היא לא חד פעמית. 

<מירי אילדיס:>
אין לי תשובה לזה בגלל, שוב, אנחנו פועלים לפי הנחיות. אני לא זוכרת בדיוק את המקרה הזה, אני זוכרת שנפסק פסק דין כנגד החברה, צר לי על המקרה, הכי טוב שאני יכולה להגיד, כי דיברת גם על האיחורים בשדות התעופה האחרים, זה שאנחנו פועלים לפי הנחיות.

<יוסף ג'בארין (הרשימה המשותפת):>
איחורים זה משהו אחר, אנחנו עכשיו עברנו נושא. 

<מירי אילדיס:>
לא איחורים, על הבידוקים - - -

<יוסף ג'בארין (הרשימה המשותפת):>
עיכוב של אנשים. 

<מירי אילדיס:>
כן. שוב אני אומרת, אנחנו פועלים לפי הנחיות - - -

<יוסף ג'בארין (הרשימה המשותפת):>
וכנראה האנשים שמתלוננים זה האזרחים הערבים. 

<קרן כהן:>
צריך לבוא עם מקרים יותר פרטניים, אנחנו בודקים כל מקרה. יש לנו גם פרקטיקה של נאמני בטיחות ו - - -

<יוסף ג'בארין (הרשימה המשותפת):>
היו לנו בוועדה שני מקרים, אני תוהה למה - - -

<מירי אילדיס:>
הם לא הוצגו בפנינו. 

<יוסף ג'בארין (הרשימה המשותפת):>
היה נציג אל על. לא היה נציג אל על בדיון? 

<שלומית אבינוח-קואולמן:>
היה בדיון הקודם. 

<קרן כהן:>
אנחנו לא הולכים לדבר על משפט כשכבר יש הכרעה של בית דין - - -

<אוסאמה סעדי (הרשימה המשותפת):>
לא, אנחנו לא מדברים על פסק הדין, על עוד מקרים חוץ מפסק הדין. 

<קרן כהן:>
עוד פעם, כל מקרה, באמת, אנחנו תמיד עונים לכם. תביאו מקרים קונקרטיים. 

<יוסף ג'בארין (הרשימה המשותפת):>
אתם עונים אותה תשובה כל פעם, אנחנו פועלים לפי ההנחיות, לא מצאנו פסול - - -

<היו"ר ישראל אייכלר:>
נשלח להם את הפרוטוקול של הדיון הקודם. 

<אוסאמה סעדי (הרשימה המשותפת):>
נגבש לך את התלונות הפרטניות. 

<קרן כהן:>
בדיוק. 

<היו"ר ישראל אייכלר:>
אני רוצה לסכם את הדיון, לפני זה חני סובל, מנכ"לית התאחדות משרדי הנסיעות. 

<יוסף ג'בארין (הרשימה המשותפת):>
- - - הם מספרים שאנחנו לא מעבירים את התלונות הספציפיות. 

<שלומית אבינוח-קואולמן:>
את התלונות של הדיון הקודם העברנו לאל על וקיבלנו גם תשובות, התשובות הועברו אליכם. 

<יוסף ג'בארין (הרשימה המשותפת):>
כן, אבל תשובות כלליות שאומרות ש'אנחנו פועלים לפי הנחיות - - -

<היו"ר ישראל אייכלר:>
אז תעבירו עוד פעם אליהם ספציפית. חני סובול, בבקשה. 

<חני סובול:>
תודה רבה. אני לא אוסיף על מה שנאמר כאן, רק לעניין הביטחון. קטונתי מלייעץ בנושא הביטחון ואין לי שום יומרות, אבל כשאנחנו מקבלים תלונות מתיירים שיושבים שלוש שעות ומחכים לתחקיר ביטחוני, כזה או אחר, ביחד עם כאלה שהם נחשבים פליטים או כאלה שרוצים להסתנן למדינה, זו הרגשה לא נוחה. אם אפשר היה לעשות משהו אחר כדי להפריד אותם, לעשות סינון בצורה אחרת, שוב, מבלי להתיימר ולהבין בביטחון, אנחנו מאוד נודה לך.

חוץ מזה שהחדר הזה הוא חדר באמת צפוף, הגיע הזמן שירחיבו אותו, שייתנו להם את התחושה שהם נכנסים למדינה שרוצים אותם, כי באמת המצב של התיירות שלנו הולך מדחי אל דחי, אנחנו לא צריכים להוסיף גם את הפרמטר הזה, ואני מאוד מכבדת ומעריכה את הנושא של הביטחון. 

<היו"ר ישראל אייכלר:>
אני רוצה להודות לך. אני רוצה לסכם את הדיון בשלושה משפטים בלבד. אל"ף, להודות מאוד למארחים, למנכ"ל ולמנהל שדה התעופה ולכל המנהלים של רשות האוכלוסין ולזוהר, שיושב בצד בשקט, אחרי שהמזוודות שתקו כל הדרך שם אל הבידוקים. אני ציינתי כבר שהייתי פה בסיור עם חבר הכנסת כרמל שאמה ואחמד טיבי מוועדת הכלכלה לפני כמה שנים ואני חייב לומר שכל מה שהובטח אז, זה היה נראה מדע בידיוני, היום אני כבר שאלתי למה לא מייצאים את אותה מערכת לשדות תעופה בעולם. זה יכול להיות מדהים, פרויקט ישראלי יפה מאוד. תודה לגב' ז'נט על האירוח ועל היחס תמיד והסיור. 

ועכשיו, דבר שני, רשות האוכלוסין. אנחנו מבינים את הבעיה של העובדים, אנחנו מבינים את התסכול של השובתים ואנחנו לא נכנסים ליחסי עבודה, אנחנו מבקשים דבר פשוט מאוד, של ארבע מילים, למצוא פתרון לאיוש העמדות. אנשים לא יכולים לחכות ואסור שיחכו בתורים ושיפתחו להם, כמו בכל שדות התעופה בעולם, שכמעט שאין תורים בשדות התעופה הגדולים. 
משפט שלישי, אנחנו נקיים השבוע דיון לגבי השביתה בביומטרי. אני מקווה באמת שהשביתה הזו תסתיים ואנשים יוכלו לקבל דרכונים ושלא יהיו בעיות. 

אני רוצה להודות לכולכם שבאתם, תודה, ותודה לחברי הכנסת יוסף ג'בארין, אוסאמה סעדי ומוזס שהגיעו. 

<הישיבה ננעלה בשעה 13:45.>

